**SFOND**

**L-iżviluppi ekonomiċi u l-politiki fil-Greċja huma mmonitorjati b’konformità mas-Semestru Ewropew għall-koordinazzjoni tal-politika ekonomika kif ukoll mas-sorveljanza msaħħa skont ir-Regolament (UE) Nru 472/2013 (**[[1]](#footnote-1)**).** L-implimentazzjoni tas-sorveljanza msaħħa għall-Greċja ([[2]](#footnote-2)) tirrikonoxxi li fuq perjodu medju ta’ żmien, il-Greċja jeħtiġilha tkompli tadotta miżuri biex tindirizza s-sorsi jew is-sorsi potenzjali tad-diffikultajiet ekonomiċi u finanzjarji, filwaqt li timplimenta riformi strutturali biex tappoġġa tkabbir ekonomiku robust u sostenibbli.

**Is-sorveljanza msaħħa tipprovdi qafas komprensiv għall-monitoraġġ tal-iżviluppi ekonomiċi u t-twettiq tal-politiki meħtieġa biex jiġi żgurat irkupru ekonomiku sostenibbli.** Din tippermetti li ssir valutazzjoni fuq bażi regolari tal-iżviluppi ekonomiċi u finanzjarji riċenti fil-Greċja, kif ukoll li jsir monitoraġġ tal-kundizzjonijiet tal-finanzjament sovran u aġġornamenti tal-analiżi tas-sostenibbiltà tad-dejn. Is-sorveljanza msaħħa tipprovdi wkoll il-qafas għall-valutazzjoni tal-impenn ġenerali, li ngħata lill-Grupp tal-Euro mill-Greċja fit-22 ta’ Ġunju 2018, biex tkompli u tlesti r-riformi adottati skont il-programm tal-Mekkaniżmu Ewropew ta’ Stabbiltà u biex tiggarantixxi li l-objettivi tar-riformi importanti adottati b’konformità mal-programmi ta’ assistenza finanzjarja jiġu salvagwardati. F’dan il-kuntest, is-sorveljanza msaħħa twettaq il-monitoraġġ tal-implimentazzjoni ta’ impenji speċifiċi biex jitlestew ir-riformi strutturali ewlenin li bdew skont il-programm f’sitt oqsma ewlenin bi skadenzi miftiehma sa nofs l-2022, jiġifieri: il-politiki fiskali u fiskali-strutturali, (ii) il-benesseri soċjali, (iii) l-istabbiltà finanzjarja, (iv) is-swieq tax-xogħol u tal-prodotti, (v) il-privatizzazzjoni u (vi) il-modernizzazzjoni tal-amministrazzjoni pubblika ([[3]](#footnote-3)). Ħmistax-il impenn speċifiku għandhom skadenza sa nofs l-2019 u l-progress dwarhom huwa vvalutat f’dan ir-rapport.

**Dan huwa r-raba’ rapport dwar is-sorveljanza msaħħa għall-Greċja.** Dan qiegħed jinħareġ flimkien mal-valutazzjoni tal-Abbozz ta’ Pjan Baġitarju tal-Greċja għall-2020 u jservi wkoll bħala rapport ta’ monitoraġġ speċifiku skont il-proċedura ta’ żbilanċ makroekonomiku tal-Greċja b’konformità mas-Semestru Ewropew, billi dan il-pajjiż qiegħed jesperjenza żbilanċi eċċessivi fis-Semestru Ewropew tal-2019. Dan ir-rapport huwa bbażat fuq il-konklużjonijiet ta’ missjoni tal-Kummissjoni flimkien mal-Bank Ċentrali Ewropew f’Ateni bejn it-23 u s-26 ta’ Settembru 2019([[4]](#footnote-4)). Il-Fond Monetarju Internazzjonali pparteċipa fil-kuntest taċ-ċiklu ta’ sorveljanza tiegħu tal-Artikolu IV għall-2019, filwaqt li l-Mekkaniżmu Ewroprew ta’ Stabbiltà ipparteċipa fil-kuntest tas-Sistema ta’ Twissija Bikrija tiegħu u f’konformità mal-Memorandum ta’ Qbil tas-27 ta’ April 2018 dwar ir-relazzjonijiet ta’ ħidma bejn il-Kummissjoni Ewropea u l-Mekkaniżmu Ewroprew ta’ Stabbiltà.

**Dan ir-rapport jista’ jservi bħala l-bażi li fuqha l-Grupp tal-Euro jiddeċiedi dwar il-ħruġ tat-tieni sett ta’ miżuri ta’ dejn kontinġenti għall-politika b’valur ta’ EUR 767 miljun.** Fit-22 ta’ Ġunju 2018, il-Grupp tal-Euro qabel li l-pakkett tal-miżuri ta’ ħelsien mid-dejn għall-Greċja jenħtieġ li jinkludi inċentivi biex tiġi żgurata implimentazzjoni qawwija u kontinwa tal-miżuri ta’ riforma miftiehma fil-programm tal-Mekkaniżmu Ewroprew ta’ Stabbiltà. Għal dan il-għan, l-implimentazzjoni ta’ xi wħud mill-miżuri ta’ dejn miftiehma se tkun disponibbli għall-Greċja bil-kundizzjoni li tikkonforma mal-impenji tagħha dwar it-tkomplija u t-tlestija tar-riformi, fuq il-bażi ta’ rapporti pożittivi konformi mas-sorveljanza msaħħa, f’segmenti ta’ sitt xhur sa nofs l-2022. Dawk il-miżuri jinkludu: (i) ir-ritorn tal-ammonti ekwivalenti ta’ introjtu li jirriżultaw mill-parteċipazzjonijiet tal-banek ċentrali f’bonds tal-gvern Griegi skont il-Programm tas-Swieq tat-Titoli u l-Ftehim dwar l-Assi Finanzjarji Netti u (ii) ir-rinunzja taż-żieda fil-marġni tar-rata tal-imgħax għal ċertu self ipprovdut mill-Faċilità Ewropea ta’ Stabbiltà Finanzjarja għall-perjodu mis-17 ta’ Ġunju 2019 sal-31 ta’ Diċembru 2019.

**Ir-rapport jikkonkludi li l-Greċja ħadet l-azzjonijiet meħtieġa biex tikseb l-impenji ta’ riforma speċifiċi tagħha għal nofs l-2019. Kruċjalment se jkunu meħtieġa aktar azzjonijiet biex jitlestew ir-riformi u, fejn meħtieġ, biex jiġu aċċellerati. Din il-valutazzjoni tqis l-isforzi tal-amministrazzjoni l-ġdida f’dawn l-aħħar xhur biex timplimenta l-impenji, fil-kuntest tal-progress ta’ aġenda ta’ riforma aktar wiesgħa, u r-rieda tagħha li tħejjijhom b’kooperazzjoni mill-qrib mal-istituzzjonijiet.**

**PERSPETTIVA EKONOMIKA**

**It-tkabbir ekonomiku fil-Greċja ssokta fl-ewwel nofs tal-2019 u mbassar li jibqa’ reżiljenti minkejja ostakli esterni.** Wara li s-sena bdiet aktar bil-mod milli mistenni, it-tkabbir previst li jiġbor momentum fit-tieni nofs u previst li b’mod ġenerali jilħaq il-1,8 % fl-2019, ftit anqas mir-rata ta’ 1,9 % li ntlaħqet fl-2018. Il-konsum privat u l-investiment x’aktarx li jagħtu kontribut ewlieni għat-tkabbir ta’ din is-sena u tas-sena li jmiss abbażi ta’ tkabbir sod fl-introjtu disponibbli u l-livelli għolja tal-kunfidenza tal-konsumatur fl-istħarriġ tas-suq, li diġà qabżu l-livelli ta’ qabel il-kriżi. L-irkupru fil-Greċja qiegħed isir fl-isfond ta’ ambjent estern li qed jiddgħajjef. Madankollu, b’appoġġ mit-tnaqqis tat-taxxa mħabbar fir-rigward tax-xogħol u tal-kapital u ż-żidiet li għadhom għaddejjin b’rabta mas-sehem tas-suq tal-esportazzjoni, fl-2020 it-tkabbir mistenni jissaħħaħ u jilħaq it-2,3 %, u jaqbeż il-medja taż-żona tal-euro ta’ 1,2 %.

**Is-sentiment u l-aspettattivi ġenerali jenfasizzaw momentum pożittiv**. L-Indikatur tas-Settur Ekonomiku (ISE) għamel progress qawwi minn mindu saret l-elezzjoni ġenerali ta’ Lulju u l-kontrolli kapitali tneħħew għalkollox. Il-Greċja kienet attiva fis-swieq kapitali internazzjonali, fejn il-firxiet tal-imgħax naqsu rapidament lejn livelli storikament baxxi, aktar mill-iżviluppi ġeneralment favorevoli fis-swieq Ewropej tal-bonds sovrani. Sar titjib fil-valutazzjoni tal-aġenziji tal-klassifikazzjoni, li jirrefletti wkoll l-impenn pożittiv u kostruttiv mal-istituzzjonijiet Ewropej. Issa l-isfida għall-awtoritiajiet Griegi, u anke għas-sħab Ewropej, se tkun dik li jitħares dan il-momentum ġenerali pożittiv ħafna.

**Kruċjalment, il-prestazzjoni tat-tkabbir fuq il-perjodu medju tiddependi fuq it-tisħiħ tal-investiment, li għadu aktar baxx mill-medja taż-żona tal-euro**. Fl-2018 l-investiment fil-Greċja bħala perċentwal tal-PDG kien l-aktar wieħed baxx fl-UE u 7,7 punti perċentwali anqas mill-medja taż-żona tal-euro li jlaħħaq l-20,6 % tal-PDG. Iż-żieda fil-livelli tal-investimenti mis-snin tal-kriżi meta ma sarx investiment biżżejjed hija importanti ħafna għat-tkabbir ekonomiku tal-ġejjieni. Il-proġetti tal-privatizzazzjoni ewlenin u t-tħajjir ta’ investiment dirett barrani se jkunu ta’ importanza ċentrali biex jiżdied l-investiment privat. Iż-żieda tal-investiment pubbliku, l-ewwel nett billi jintlaħqu l-livelli massimi tan-nefqa baġitarja u t-tieni billi l-investiment pubbliku jiġi estiż lil hinn mill-possibbiltajiet attwali tal-baġit, tistimula aktar it-tkabbir minħabba fl-effett multiplikatur.

**Is-suq tax-xogħol qiegħed juri titjib ulterjuri u l-qgħad qiegħed jissokta jonqos b’pass kostanti.** Ir-rata ta’ impjieg imbassra li togħla b’aktar minn 2 % fl-2019 u fl-2020 b’mod li twassal għal tnaqqis fir-rata tal-qgħad minn 19,3 % fl-2018 għal madwar 17 % din is-sena u qrib il-15 % fl-2020. L-inflazzjoni mistennija tkun dgħajfa fuq perjodu qasir minħabba t-tnaqqis tat-taxxi indiretti li sar riċentement u l-iżviluppi fil-prezz taż-żejt, u se tiżdied moderatament fuq perjodu medju.

**It-tbassir huwa suġġett għal riskji pożittivi u negattivi, għalkemm ir-riskji negattivi huma aktar probabbli.** Ir-riskji pożittivi għall-prospettiva joriġinaw minn tnaqqis fid-domanda barranija, kif ukoll mis-sottoeżekuzzjoni persistenti tal-baġit allokat għall-investiment pubbliku.Ir-riskji pożittivi huma relatati mat-titjib sinifikanti fis-sentiment kummerċjali u tal-konsumatur li għadu jrid jiġi tradott f’żidiet sinifikanti tan-nefqa. Il-projezzjoni tiddependi fuq il-fatt li l-Greċja tibqa’ fuq it-triq tar-riforma li ġiet miftiehma b’konformità mas-sorveljanza msaħħa, fosthom ir-riformi fil-qafas tar-riżoluzzjoni ta’ self improduttiv, imfassla biex jiżguraw tnaqqis suffiċjenti tas-self improduttiv u appoġġ lill-kreditu bankarju.

**POLITIKI U PROSPETTIVI FISKALI**

**Il-Greċja tinsab fi stadju tajjeb biex taqbeż il-mira miftiehma ta’ surplus primarju ta’ 3,5 % tal-PDG fl-2019 u hija l-ħames sena konsekuttiva fejn il-Greċja qed taqbeż il-miri tagħha.** Dan ineħħi t-tħassib li rriżulta aktar kmieni din is-sena li l-adozzjoni tal-miżuri fiskali f’Mejju 2019 kienet se tkun ta’ riskju għall-ksib tal-mira ta’ surplus primarju. Dawn il-miżuri nżammu mill-amministrazzjoni l-ġdida.Il-miżuri ta’ Mejju kienu jinkludu: skemi ġodda għall-ħlas (b’120 ħlas parzjali) fir-rigward tad-djun fuq taxxi u għal fondi tas-sigurtà soċjali u tal-muniċipalitajiet; tnaqqis tat-taxxa fuq il-valur miżjud fuq għażla ta’ prodotti; l-introduzzjoni mill-ġdid tat-13-il ħlas mensili tal-pensjoni; u treġġigħ lura ta’ riforma li kienet saret qabel dwar il-pensjoni tas-superstiti. Barra minn hekk, twaqqfet ir-riforma tat-taxxa fuq l-introjtu personali li ġiet preleġiżlata fl-2017 u li kienet se twessa’ l-bażi għat-taxxa u tnaqqas ir-rati b’manjiera fiskalment newtrali mill-2020. Bħalissa l-kost fiskali tal-miżuri ta’ Mejju huwa stmat 0,7 % tal-PDG, li huwa anqas mill-1,1 sa 1,4 % tal-PDG mistenni fir-rapport tas-sorveljanza msaħħa ta’ Ġunju, abbażi ta’ trasferiment anqas milli mistenni ta’ djun mill-iskemi eżistenti ta’ saldu fiskali għall-iskema l-ġdida. Il-kwalità ta’ dawn il-miżuri qajmet tħassib meta jitqies l-għan li tittejjeb il-kwalità tal-finanzi pubbliċi u l-konsistenza tagħhom mar-riformi li ġew adottati skont il-programm tal-Mekkaniżmu Ewropew ta’ Stabbiltà. F’Lulju l-amministrazzjoni l-ġdida emendat il-120 skema ta’ ħlas parzjali bil-għan li dawn isiru aktar attraenti speċjalment għan-negozji, u adottat tnaqqis żgħir fit-taxxa fuq il-proprjetà Enfia.

**Biex tiżgura li l-miri fiskali jintlaħqu, l-amministrazzjoni l-ġdida rrevediet il-limiti massimi tal-infiq ’l isfel lejn livelli aktar realistiċi, filwaqt li ngħata aktar spazju fiskali bis-saħħa ta’ aktar dħul mit-taxxa.** L-awtoritajiet naqqsu l-limiti massimi tal-baġit kemm fil-baġit ordinarju (mhux għall-investiment) u l-baġit tal-investiment pubbliku biex jikkunsidraw l-istimi eċċessivi persistenti. Dan se jtejjeb il-bilanċ tal-baġit f’0,6 % tal-PDG fl-2019. Ir-reviżjoni qiegħda tiġi riportata parzjalment għall-baġit tal-2020. L-awtoritajiet żviluppaw ukoll pjan ta’ azzjoni biex itejbu t-tbassir u l-monitoraġġ tal-baġit għall-investiment pubbliku. Barra minn hekk, dawn adottaw leġiżlazzjoni li tistipula r-regoli dwar l-iżvilupp, il-ġestjoni, il-finanzjament u l-implimentazzjoni tal-komponent nazzjonali tal-baġit għall-investiment pubbliku biex jindirizzaw l-eżekuzzjoni batuta. Dawn l-isforzi messhom ilhom li saru u huma żviluppi pożittivi. L-awtoritajiet huma mħeġġa jużaw l-ispazju fiskali li huwa disponibbli fil-limiti massimi tal-baġit biex isaħħu l-irkupru ekonomiku. Il-prospettiva fiskali għall-2019 diġà ġiet appoġġata minn żviluppi favorevoli fid-dħul; l-aktar bis-saħħa ta’ parteċipazzjoni ogħla milli mistennija ta’ debituri ġodda fi skemi ta’ ħlas parzjali u dħul akbar mit-taxxa fuq il-valur miżjud li jirriżulta wkoll minn żieda fl-infiq tat-turisti.

**F’dan l-isfond, l-istituzzjonijiet Ewropej qegħdin ibassru li fl-2019 is-surplus primarju, skont id-definizzjoni taħt il-monitoraġġ tas-sorveljanza msaħħa, se jilħaq it-3,8 % tal-PDG.** It-tbassir għall-2019 jassumi li l-pagament tal-Obbligu tas-Servizz Pubbliku lill-Korporazzjoni tal-Enerġija Pubblika ta’ madwar EUR 200 miljun se jkun kopert mir-riżerva ta’ kontinġenza, u ma jqis l-ebda miżura addizzjonali u possibbli ta’ darba li tista’ tiġi adottata aktar tard fl-2019 biex jintuża l-ispazju fiskali disponibbli.

**Dan ifisser li fl-2019 il-Greċja mistennija tiskeb surplus tal-gvern ġenerali ta’ 1,3 % tal-PDG.** Dan se jkun perċentwal ferm ogħla mill-medja taż-żona tal-euro ta’ defiċit ta’ 0,8 % tal-PDG. Il-finanzi pubbliċi tal-Greċja ilhom f’surplus mill-2016 bis-saħħa tal-isforzi ta’ konsolidazzjoni fiskali sostanzjali matul il-programm tal-MES, iżda s-sottoeżekuzzjoni tal-investiment pubbliku ukoll kellha rwol. Il-ksib tas-surplus tal-gvern ġenerali huwa konsistenti mat-tnaqqis sostanzjali li huwa stmat fil-bilanċ strutturali (minn 5,8 % tal-PDG fl-2016 għal 3,0 % fl-2019), li juri li gradwalment il-pożizzjoni fiskali sottostanti qiegħda issir anqas riġida.

**Abbażi tal-informazzjoni inkluża fl-Abbozz ta’ Pjan Baġitarju tal-2020, il-Kummissjoni qiegħda tbassar li l-Greċja se tilħaq il-mira tas-surplus primarju ta’ 3,5 % tal-PDG (impenn speċifiku kontinwu), tikseb surplus tal-gvern ġenerali ta’ 1,0 % tal-PDG u tosserva r-rekwiżiti kollha tal-Patt ta’ Stabbiltà u Tkabbir fl-2020.** L-abbozz tal-baġit jinkludi pakkett ta’ miżuri favorevoli għat-tkabbir li jiswa 0,6 % tal-PDG bil-għan li jitnaqqsu t-taxxi distorsivi u jiżdiedu l-benefiċċji soċjali orjentati lejn il-familji. Dan il-pakkett jinkludi tnaqqis ta’ erba’ punti perċentwali fit-taxxa korporattiva; ir-riforma tat-taxxa fuq l-introjtu personali li, fost l-oħrajn tnaqqas ir-rata tat-taxxa minn 22 % għal 9 % fir-rigward tal-introjti sa EUR 10,000 u żżid l-introjtu mhux taxxabbli għall dawk il-kontribwenti bl-ulied; tnaqqis fil-kontribuzzjonijiet tas-sigurtà soċjali b’punt perċentwali fir-rigward tal-persuni full-time bil-paga; u tnaqqis tat-taxxa fuq id-dividendi minn 10 % għal 5 %. Barra minn hekk, il-pakkett jinkludi allowance tat-twelid ta’ tarbija ta’ EUR 2,000. Il-gvern ħabbar ukoll aktar tnaqqis tat-taxxa għall-2021 u lil hinn, iżda mhux se tiddaħħal leġiżlazzjoni f’dan l-istadju dwar dan. Biex tiġi żgurata n-newtralità baġitarja, il-pakkett fl-Abbozz ta’ Pjan Baġitarju huwa kkumplementat minn miżuri “fiskalment ekwivalenti” li n-natura tagħhom hija ġeneralment waħda parametrika iżda wkoll amministrattiva u ta’ daqs simili. Dawn il-miżuri għandhom l-għan li jżidu r-rendiment tat-taxxi indiretti, jaġġornaw il-bażi tat-taxxa fuq il-proprjetà, u jnaqqsu aktar il-miri tal-infiq li ma kinux qed jintużaw fis-snin ta’ qabel.

**Filwaqt li b’mod ġenerali s-sensiela sħiħa tal-miżuri tħalli impatt newtrali fil-baġit, mistennija li ttejjeb il-kwalità tal-finanzi pubbliċi u ssaħħaħ it-tkabir fl-2020.** It-tnaqqis tat-taxxa fuq il-kapital u x-xogħol huwa pass importanti u pożittiv biex il-Greċja tnaqqas it-taxxa korporattiva effettiva tagħha u l-feles tat-taxxa fuq ix-xogħol. Il-kontribwenti kollha huma mistennija jibbenefikaw mir-riforma tat-taxxa fuq l-introjtu personali, partikolarment dawk b’introjti aktar baxxi u l-ħaddiema għal rashom. Barra minn hekk, l-impjegati full-time, fosthom dawk b’introjti aktar baxxi mil-livell mhux taxxabbli, se jibbenefikaw mit-tnaqqis fil-kontribuzzjonijiet tas-sigurtà soċjali. Il-bidla minn tassazzjoni distorsiva għal waħda anqas distorsiva u favorevoli għat-tkabbir, u li eżempju tagħha hija t-taxxa fuq il-valur miżjud jew it-taxxa fuq il-proprjetà, mistennija tistimola l-investiment privat u l-impjiegi, u tikkontribwixxi għal tkabbir tal-produttività u l-konsum privat. Ir-riforma ma tindirizzax l-allowance mhux taxxabbli relattivament għolja fuq it-taxxa fuq l-introjtu personali, li kienet parti mir-riforma tat-taxxa miftiehma mal-istituzzjonijiet skont il-programm tal-Mekkaniżmu Ewropew ta’ Stabbiltà fl-2017 u li oriġinarjament kienet mistennija tidħol fis-seħħ fl-2020. L-abbozz tal-liġi li jintroduċi l-pakkett fiskali għall-2020, kif ġie ppubblikat għall-konsultazzjoni pubblika, jinkludi xi miżuri addizzjonali minuri li ma għandhom ebda impatt fuq il-valutazzjoni tal-politika fiskali għall-2020.

**Il-finanzi pubbliċi tal-Greċja għadhom qed jiffaċċjaw riskji fiskali importanti marbuta mal-pensjonijiet u mal-pagi tas-settur pubbliku.** Filwaqt li dan l-aħħar il-Kunsill tal-Istat ikkonferma l-kostituzzjonalità tal-pilastri ewlenin tar-riforma tal-pensjonijiet tal-2016, uħud mill-elementi tagħha (fosthom id-dispożizzjonijiet għall-pensjonijiet supplimentari u r-rati ta’ akkumulazzjoni fir-rigward ta’ karrieri twal fil-pensjoni ewlenija) se jkollhom jiġu aġġustati. L-impatt finanzjarju għall-indirizzar ta’ dawn l-aspetti jista’ ikun wieħed sinifikanti; iżda l-awtoritajiet impenjaw ruħhom li jsostnu l-kostijiet fiskali addizzjonali possibbli fil-limitu massimu tal-baġit tal-Ministeru għax-Xogħol għall-2020. Barra minn hekk, il-possibbiltà ta’ impatt fiskali negattiv se tkun sostanzjalment limitata mill-fatt li ġie konkluż li l-partijiet ewlenin tar-riforma tal-pensjonijiet tal-2016 kienu kostituzzjonali u l-Kunsill tal-Istat ma tax id-dritt għal kumpens finanzjarju retrospettiv. Madankollu, id-drittijiet għall-pensjoni tal-uffiċjali tas-settur pubbliku għadhom taħt l-iskrutinju tal-Qorti tal-Awdituri. Fir-rigward tal-pagi tas-settur pubbliku, l-għadd għoli ta’ persunal temporanju u r-riskju relatat b’rabta mal-estensjoni tal-ambitu tal-eżenzjonijiet tal-grilja unifikata tal-pagi għadhom sors ta’ tħassib.Il-potenzjal li l-mira fiskali ta’ 3,5 % tal-PDG tinqabeż minħabba n-nuqqas ta’ nfiq mill-baġit għall-investiment pubbliku għadu hemm, għalkemm naqas.

**POLITIKI FISKALI STRUTTURALI**

**Abbażi tal-konklużjonijiet ta’ studju ta’ appoġġ tekniku, l-istituzzjonijiet Ewropej qablu li l-eżerċizzju ta’ valutazzjoni biex jiġu aġġornati l-valuri tat-taxxa fuq il-proprjetà Enfia (impenn speċifiku għal nofs l-2019) jenħtieġ li jiġi skedat mill-ġdid biex tkun tista’ ssir riforma aktar sostanzjali tas-sistema oġġettiva tal-valuri tat-taxxa fuq il-proprjetà sal-iskadenza ta’ nofs l-2020.** B’mod partikolari, il-gvern il-ġdid qabel li jibda twessigħ maġġuri tal-bażi għat-taxxa fuq il-proprjetà fir-rigward tal-Enfia u taxxi oħrajn fuq il-proprjetà. Ir-riforma, li qiegħda tiġi stabbilita fi skeda ta’ żmien dettaljata, hija mistennija żżid il-bażi għat-taxxa fuq il-proprjetà Enfia b’aktar minn 20 %, fil-ħin għall-eżerċizzju tat-taxxa Enfia tal-2020 u ttejjeb l-ekwità u l-effiċjenza tas-sistema tat-taxxa fuq il-proprjetà.

**L-awtoritajiet ħabbru sospensjoni tat-taxxa fuq il-valur miżjud fuq bini ġdid għal tliet snin biex tingħata spinta lis-settur tal-kostruzzjoni. Il-miżura tirriskja li żżid is-sehem tal-ekonomija li ma tidhirx u bħalissa qiegħda taħt skrutinju b’rabta mal-konformità tagħha mad-dritt tal-UE.** L-istituzzjonijiet Ewropej inkoraġġixxew l-awtoritajiet biex jiżviluppaw miżuri alternattivi bil-għan li jindirizzaw il-problemi li qiegħed iħabbat wiċċu magħhom is-settur tal-kostruzzjoni fil-Greċja u għall-ġlieda kontra l-ekonomija li ma tidhirx.

**Sar progress fuq miżuri importanti fil-qasam tat-tassazzjoni biex tiżdied il-likwidità fis-swieq domestiċi tal-bonds korporattivi billi dawn infetħu għal investituri esterni.** L-awtoritajiet se jabolixxu t-taxxa minn ras il-għajn fuq bonds korporattivi elenkati domestikament għal persuni mhux residenti, biex b’hekk it-trattament tat-taxxa minn ras il-għajn fir-rigward ta’ dawn il-bonds sar konformi ma’ dak tal-maġġoranza tal-Istati Membri tal-UE. Se jiġi adottat trattament simili fir-rigward tal-akkwisti min-naħa ta’ investituri internazzjonali f’bonds diretti li jinħarġu mill-banek biex jiġu ssodisfati r-rekwiżiti minimi għall-fondi proprji u l-obbligazzjonijiet eliġibbli.

**Minħabba d-dewmien preċedenti li akkumula, x’aktarx li l-mira ta’ tmiem l-2019 marbuta mal-livelli tal-persunal tal-Awtorità Indipendenti tad-Dħul Pubbliku mhijiex se tintlaħaq; madankollu, il-gvern il-ġdid ħa impenji importanti biex jadotta l-miżuri kumplimentari miftiehma bil-ħeffa biex il-kapaċità tal-Awtorità Indipendenti tissaħħaħ u tkun tista’ tattira kandidati bi kwalifi għolja.** Il-livell tal-persunal tal-Awtorità Indipendenti fi tmiem it-tielet trimestru tal-2019 reġġa’ lura x-xejra negattiva li ġiet osservata fl-2018 iżda l-Awtorità għad jonqosha timpjega madwar 1 000 ruħ biex tilħaq il-mira sa tmiem l-2019. L-approvazzjoni riċenti tal-impjegar ta’ 600 persuna oħra huwa pass fit-triq it-tajba. Il-gvern il-ġdid impenja ruħu li jwettaq ir-riformi ġodda fir-riżorsi umani biex l-Awtorità Indipendenti tkun tista’ tirrekluta u żżomm persunal bi kwalifiki għoljin u alloka wkoll il-baġit meħtieġ. Għall-ewwel darba fl-amministrazzjoni pubblika Griega din se ddaħħal gradwalment sistema ta’ remunerazzjoni bbażata fuq il-pożizzjoni. L-awtoritajiet impenjaw ruħhom li jadottaw leġiżlazzjoni dwar il-gradi sa tmiem l-2019 u l-grilja supplimentari tas-salarji fil-ħin biex is-sistema l-ġdida tkun tista’ tidħol fis-seħħ mill-1 ta’ Lulju 2020. Biex il-ħidma ta’ kuljum tal-IT tal-IAPR ssir indipendenti biżżejjed, l-Awtorità Indipendenti u s-Segretarjat Ġenerali tas-Servizzi tal-Informazzjoni ftiehmu fuq it-tfassil ta’ pjan direzzjonali sa tmiem l-2019 li jiċċara l-kompetenzi rispettivi tagħhom. Fl-aħħar nett, l-awtoritajiet ikkonfermaw li ġie identifikat bini xieraq li sa tmiem l-2020 se jospita s-servizzi kollha tal-kwartieri ġenerali tal-Awtorità Indipendenti li bħalissa huma mxerrda madwar 13-il binja.

**L-awtoritajiet se jemendaw l-iskema bażika tal-ħlas parzjali bil-għan li jiġi ffaċilitat il-pagament tad-djun relatati mat-taxxi.** It-tibdil miftiehem se jagħmel l-iskema aktar flessibbli, fost l-oħrajn permezz tal-estensjoni tal-għadd massimu ta’ ħlasijiet parzjali għal 24 jew 48 skont it-tip tat-taxxa (mit-12 jew l-24 ħlas parzjali ta’ bħalissa), u ż-żieda tal-inċentivi biex persuna tibqa’ fl-iskema sakemm id-dejn jitħallas kollu. Biex l-iskema riveduta tibqa’ waħda kredibbli huwa importanti li l-awtoritajiet jimpenjaw ruħhom biex ma jibdew l-ebda skema ġdida oħra *ad hoc* ta’ ħlasijiet parzjali.

**L-amministrazzjoni l-ġdida adottat pjan ta’ azzjoni mifrux ġdid li jiċċara l-istokk tal-arretrati li għad fadal sal-2021, wara li ma tantx sar progress taħt il-pjan ta’ qabel minn mindu spiċċa l-programm.** Minn tmiem Awwissu 2019l-istokk tal-arretrati li kien segwit f’konformità mas-sorveljanza msaħħa għadu għoli u jilħaq il-EUR 1,3 biljun meta mqabbel mal-EUR 1,7 biljun fis-sena ta’ qabel. Dan kien sostanzjalment aktar mill-mira ta’ żero arretrati f’għeluq il-programm tal-Mekkaniżmu Ewropew ta’ Stabbiltà. Il-pjan il-ġdid għandu l-għan li jnaqqas l-istokk nett tal-arretrati għal EUR 1 biljun sa Diċembru 2019 u li sa tmiem l-2020 ma jkunx għad fadal arretrati x’jitħallsu, għajr għall-ammont ta’ EUR 140 miljun għal talbiet għall-pensjoni li jridu jingħalqu sa Ġunju tal-2021. Il-pjan jindirizza l-isfidi ewlenin tal-ikklerjar ta’ arretrati u huwa akkumpanjat minn għadd ta’ azzjonijiet legali, amministrattivi u tal-IT biex jinkisbu l-miri tiegħu.

**Qegħdin jitħejjew miżuri biex jiġi evitat il-ħolqien ta’ arretrati ġodda (impenn speċifiku għal nofs l-2019), iżda dawn se jirrekjedu aktar żmien biex jitfasslu u jiġu implimentati bis-sħiħ.** Fl-awditjar ta’ segwitu l-Qorti tal-Awdituri Ellenika nnotat li sar progress fuq il-maġġoranza tar-rakkomandazzjonijiet tagħha; iżda wħud minn dawn ir-rakkomandazzjonijiet ewlenin se jirrekjedu aktar żmien, anke fid-dawl li ftit li xejn għadda żmien minn mindu sar l-aħħar awditjar. Bħala parti mill-Pjan ta’ Azzjoni l-ġdid dwar l-ikklerjar, l-awtoritajiet se jistabbilixxu Kumitat ta’ Tmexxija permezz ta’ deċiżjoni Ministerjali biex jiżguraw l-implimentazzjoni f’waqtha kemm tal-pjan tal-ikklerjar kif ukoll tal-pjan biex ma jinġemgħux arretrati ġodda. L-awditjar *ex ante* mill-Qorti tal-Awdituri Ellenika tal-fondi extrabaġitarji u tal-gvernijiet lokali ġew eliminati gradwalment kif kien ġie previst.

**B’mod ġenerali, l-implimentazzjoni tal-Kont Uniku tat-Teżor u tat-Tabella Unifikata tal-Kontijiet għadha għaddejja kif ippjanat.** L-implimentazzjoni sħiħa tal-Kont Uniku tat-Teżor sa tmiem l-2019 se jirrekjedi aktar xogħol iżda b’mod ġenerali qiegħed isir progress. Fir-rigward tat-Tabella Unifikata tal-Kontijiet, il-gvern il-ġdid ħoloq Kumitat ta’ Tmexxija li jissorvelja l-proġett u ħa xi passi inizjali biex jimplimenta t-tabella tal-kontijiet anke fil-baġit tal-investiment pubbliku; iżda hemm bżonn aktar ċarezza fir-rigward tal-implimentazzjoni sħiħa f’dan il-qasam.

**SERVIZZI SOĊJALI**

**Il-Kunsill tal-Istat ikkonferma l-kostituzzjonalità tal-elementi ewlenin tar-riforma tal-pensjonijiet tal-2016, iżda wħud mill-aspetti tagħhom iridu jiġu emendati.** L-awtoritajiet qegħdin jelaboraw proposti biex jindirizzaw il-kwistjonijiet li ħarġu mid-deċiżjoni tal-Kunsill tal-Istat u impenjaw ruħhom li jsibu soluzzjonijiet biex iżommu l-kost baxx tal-emendi meħtieġa fl-ambitu tal-baġit tal-Ministeru tal-Impjiegi għall-2020. Madankollu, riċentement it-Tieni Kamra tal-Qorti tal-Awdituri waslet għall-konklużjoni opposta dwar id-drittijiet għal pensjoni tal-uffiċjali tas-settur pubbliku meta mqabbel mad-deċiżjoni tal-Kunsill tal-Istat. Dan qed joħloq inċertezza.

**Il-ġbir tal-irkupru tal-2018 tan-nefqa fuq is-saħħa (impenn speċifiku għal nofs l-2019) iddewwem minħabba tibdil li sar fl-iskeda tar-rimborż, għalkemm il-leġiżlazzjoni meħtieġa dalwaqt tidħol fis-seħħ.** Il-bidu tal-ġbir, li oriġinarjament kien ippjanat għal Ġunju, intlaqat mid-deċiżjoni tal-awtoritajiet biex il-perjodu massimu tal-ħlas lura fir-rigward tal-irkupru jiġi estiż sa 120 ħlas parzjali kull xahar. Għalkemm il-parti l-kbira tal-fornituri mistennija jirrimborżaw fi żmien ħames snin, il-bidla xorta waħda tirriżulta f’dilwizzjoni ġenerali tal-ħlasijiet u taggrava s-sitwazzjoni tal-likwidità tal-Fond tas-Saħħa. L-istituzzjonijiet Ewropej inkoraġġixxew lill-awtoritajiet biex jagħtu spinta lill-isforzi f’dan il-qasam.

**L-awtoritajiet qegħdin jaħsbu biex jieħdu għadd ta’ passi biex jirrazjonalizzaw l-infiq fuq is-saħħa, li fuq perjodu medju u twil inaqqas l-irkupru. L-ambizzjoni ta’ dan l-irkupru jrid ikun proporzjonat ma’ wħud mill-passi li ttieħdu dan l-aħħar u li jmorru fid-direzzjoni opposta.** L-awtoritajiet qed jippjanaw li joħolqu reġistru nazzjonali tal-kanċer u Aġenzija tal-Valutazzjonijiet tat-Teknoloġija tas-Saħħa biex isaħħu l-Kumitat dwar in-Negozjati tal-Mediċina, u li jagħtu spinta lill-ħidma fuq l-iżvilupp ta’ protokolli kliniċi, minbarra azzjonijiet oħra. Dawn huma kollha passi fit-triq it-tajba għalkemm l-impatt tagħhom mistenni li jimmaterjalizza biss fit-tul. Fl-istess waqt, l-awtoritajiet dewmu l-aġġornament annwali tal-bulettin tal-prezzijiet, li normalment iwassal għal roħs fill-prezzijiet tal-prodotti farmaċewtiċi, u biħsiebhom jeliminaw it-tariffa ta’ 25 % fir-rigward tal-dħul għad-drogi innovattivi. Potenzjalment dawn iż-żewġ miżuri jistgħu jżidu l-irkupru fix-xhur li ġejjin.

**Il-progress biex jiġu ssodisfati l-impenji ta’ nofs 2020 biex jiżdied is-sehem tal-akkwist ċentralizzat għan-nefqa tal-isptar u biex jissaħħaħ in-netwerk tal-fornituri tal-kura tas-saħħa qiegħed isir bil-mod.** Minkejja dan, l-awtoritajiet għadhom impenjati li jirriformaw u biħsiebhom isawru mill-ġdid il-korp ċentrali għall-akkwisti li nħoloq dan l-aħħar biex iżidu l-flessibbiltà u l-effiċjenza fuq terminu medju. Bl-appoġġ tekniku li ngħata permezz tal-Kummissjoni Ewropea l-awtoritajiet għamlu progress fl-aġġornament tal-iskema ta’ rimborż tal-isptar. Se jkun importanti li l-awtoritajiet ikomplu jibnu fuq il-progress li sar.

**L-awtoritajiet waqqfu temporanjament il-ftuħ ta’ ċentri addizzjonali tal-kura tas-saħħa biex iqisu mill-ġdid l-aktar struttura xierqa għall-għoti tal-kura tas-saħħa primarja, għalkemm urew l-intenzjoni tagħhom li jżommu l-elementi fundamentali tar-riforma li diġà kien hemm leġiżlazzjoni dwarha.** Minħabba f’hekk, fis-sitt xhur li ġejjin qiegħed jitqies li se jkun vijabbli li jinfetħu mhux aktar minn għaxar unitajiet addizzjonali tal-kura tas-saħħa primarja. L-iskeda taż-żmien għall-introduzzjoni tal-karatteristiċi ewlenin tar-riforma, bħar-reġistrazzjoni obbligatorja ma’ tabib tal-familja u r-rwoli ta’ gwardjani, għad trid tiġi ċċarata.

**B’rabta mal-politika soċjali, ir-riforma tal-qafas tal-benefiċċji tad-diżabbiltà (impenn speċifiku għal nofs l-2019) miexja ’l quddiem - madankollu hemm dewmien sinifikanti relatat mal-aspett tekniku li mhuwiex fil-kontroll tal-awtoritajiet.** Filwaqt li t-titjib u s-simplifikazzjoni tal-proċessi amministrattivi biex jiġi deċiż l-i*status* tad-diżabbiltà għaddej tajjeb, l-approċċ il-ġdid biex jiġi deċiż l-i*status* tad-diżabbiltà abbażi ta’ valutazzjoni medika u funzjonali għad irid jiġi adottat. Il-metodoloġija l-ġdida kellha tiġi żviluppata abbażi tar-riżultati ta’ proġett pilota, li ntlaqat minn dewmien minħabba raġunijiet li ma kinux fil-kontroll tal-awtoritajiet. L-iskeda taż-żmien riveduta se tiġi miftiehma ladarba tiġi rċevuta l-evalwazzjoni: sakemm l-evalwazzjoni tkun disponibbli fi żmien qasir, jenħtieġ li d-dokument kunċettwali jkun disponibbli sa Frar u r-riforma ssir sa Ġunju 2020.

**L-impenji speċifiċi dwar l-ikkompletar tal-iskema tal-Introjtu mis-Solidarjetà Soċjali u r-rieżami tas-sussidji għat-trasport pubbliku lokali għadhom għaddejjin kif ippjanat.** L-awtoritajiet iffinalizzaw it-tieni pilastru tal-iskema tal-Introjtu mis-Solidarjetà Soċjali - l-inklużjoni soċjali - u għaddejja ħidma fuq t-tielet pilastru, li tiddependi fuq l-għoti ta’ servizzi attivi tas-suq tax-xogħol biex ir-riċevituri tal-iskema jingħataw l-għajnuna biex (jerġgħu) jidħlu fis-suq tax-xogħol. Biex dan jinkiseb, l-awtoritajiet qegħdin jiżviluppaw approċċ aktar sistematiku għat-tfassil u l-ġestjoni tas-servizzi attivi tas-suq tax-xogħol. Dan l-approċċ ġie ttestjat u jenħtieġ li jiġi estiż gradwalment wara li jiġi evalwat. B’rabta mar-rieżami li dalwaqt issir tas-sistema tas-sussidji tat-trasport pubbliku lokali, l-awtoritajiet ikkonfermaw l-impenn tagħhom li jivvalutaw l-adegwatezza tas-sistema attwali tal-prezzijiet issussidjati tat-trasport pubbliku lokali sa tmiem l-2019, u li jieħdu azzjoni fuq kwalunkwe rakkomandazzjoni eventwali biex itejbu s-sistema.

**POLITIKI TAS-SETTUR FINANZJARJU**

**Is-sitwazzjoni tal-likwidità tal-banek Griegi kompliet taqleb għall-aħjar u jidher li l-aċċess tal-banek għas-suq qiegħed jerġa’ jiġi stabbilit gradwalment, għalkemm ir-riskji u l-isfidi marbuta mal-legat għadhom għolja.** Il-banek għandhom qed iħabbtu wiċċhom ma’ self improduttiv, filwaqt li għad fadal sfidi oħra, bħall-profitabbiltà fraġli u r-rabta qawwija bejn il-banek u s-sovrani, fosthom minħabba s-sehem għoli ta’ krediti ta’ taxxa differiti fil-kapital tal-banek.Fil-ġejjieni s-settur bankarju Grieg se jkompli jħabbat wiċċu mal-isfida li jsaħħaħ ir-reżiljenza tiegħu u jaċċellera t-tnaqqis tas-self improduttiv, filwaqt li jtejjeb il-kapaċità li jiffinanzja t-tkabbir.

**It-titjib fis-sitwazzjoni tal-likwidità tal-banek Griegi u ż-żieda fil-fiduċja tad-depożitanti wasslu għat-tneħħija totali tal-kontrolli kapitali mill-1 ta’ Settembru 2019 (impenn speċifiku kontinwu).** Fl-ewwel disa’ xhur tal-2019, id-depożiti tas-settur privat fil-banek żdiedu b’madwar 3,5% u l-assistenza ta’ likwidità f’emerġenza tħallset lura bis-sħiħ fil-bidu tas-sena. Filwaqt li t-tneħħija tal-kontrolli kapitali tinnormalizza l-funzjonament tal-ekonomija Griega u tgħin it-trawwim tal-fiduċja, din tqiegħed aktar importanza fuq il-fatt li l-isforzi jiġu aċċellerati sabiex tissaħħaħ is-sistema bankarja u tiġi ggarantita l-kunfidenza tad-depożitanti

**Il-pass tat-tnaqqis tas-self improduttiv żdied fl-2019 iżda l-livelli għadhom għoljin ħafna.** Is-self improduttiv fis-sistema bankarja Griega laħaq l-ogħla livell f’Marzu 2016 meta kien EUR 107,2 biljun jew 48,8 %. Il-pass tat-tnaqqis tas-self improduttiv żdied mill-2018 u laħaq il-45,4 % u t-43,6 % tas-self totali tal-konsumatur fi tmiem l-2018 u sa nofs l-2019 rispettivament. B’mod ġenerali dan kien konformi mal-miri operazzjonali li ġew stabbiliti mill-erba’ banek sistemiċi, taħt is-sorveljanza tal-awtorità superviżorja. Filwaqt li l-proporzjon tas-self improduttiv għadu għoli, l-aċċellerazzjoni li seħħet dan l-aħħar fil-pass tat-tnaqqis tas-self improduttiv hija aktar aċċentwata f’termini assoluti: sa tmiem Ġunju tal-2019 l-istokk tas-self improduttiv kien naqas għal EUR 75,4 biljun, jiġifieri b’EUR 13,5 biljun jew 15 % sena wara sena. Għas-snin li ġejjin il-pjan tal-erba’ banek sistemiċi huwa li jnaqqsu sostanzjalment aktar is-self improduttiv għal EUR 26 biljun jew 19,2 % sa tmiem l-2021. Għal dan il-għan kemm il-banek kif ukoll l-awtoritajiet se jkollhom jagħmlu aktar sforzi: il-banek se jeħtiġilhom jgħaġġlu l-attivitajiet “organiċi” ta’ riżoluzzjoni tas-self improduttiv u jsaħħu l-isforzi tagħhom biex jidentifikaw u jindirizzaw l-inadempjenzi strateġiċi b’mod xieraq, filwaqt li l-awtoritajiet mistennija jiżguraw li l-qafas legali u s-sistema ġudizzjarja jkunu jistgħu jappoġġaw ir-riżoluzzjoni għas-self improduttiv b’mod effiċjenti.

**L-inizjattivi sistemiċi, bħall-iskema ta’ protezzjoni tal-assi Hercules, jistgħu jgħinu biex inaddfu l-karta tal-bilanċ tal-banek Griegi.** Skont l-iskema, kull bank jista’ jittrasferixxi s-self improduttiv lejn Veikoli bi Skop Speċjali amministrati separatament, li jkunu jistgħu joħorġu noti promissorji prijoritarji, mezzana u anqas prijoritarji, b’garanzija statali fir-rigward ta’ noti promissorji prijoritarji. Bħala skambju għall-garanzija offruta l-istat se jirċievi remunerazzjoni skont it-termini tas-suq. Il-kumpaniji ta’ servizzi esterni se jamministraw l-assi. F’Ottubru 2019, il-Kummissjoni kkonkludiet li l-iskema, li hija simili għall-Iskema Taljana ta’ Garanzija tat-Titolizzazzjoni ta’ Self Improduttiv, ma tikkostitwixxix għajnuna mill-Istat fl-ambitu tat-tifsira tal-Artikolu 107 (1) tat-Trattat dwar il-Funzjonament tal-Unjoni Ewropea.

**Issa l-enfasi tinsab fuq it-tlestija tat-tfassil tal-iskema tal-protezzjoni tal-assi u t-tibdija tal-implimentazzjoni tagħha bil-ħeffa.** Il-parteċipazzjoni fl-iskema hija volontarja, filwaqt li l-pakkett ta’ garanziji jista’ jappoġġa l-irtirar tar-rikonoxximent ta’ self improduttiv għall-banek kollha. It-titjib ta’ bħalissa tal-kundizzjonijiet tal-finanzjament sovran jipprovdi opportunità lill-banek biex jiksbu prezz baxx fir-rigward tal-garanziji tal-istat, għalkemm irid jitqies ir-riskju tas-suq. Fost l-oħrajn, is-suċċess tal-iskema se jiddependi fuq il-bilanċ tal-qligħ regolatorju kapitali, l-infiq relatat mal-garanziji u t-telf iġġenerat mill-bejgħ ta’ noti lill-investituri. L-iskema se tibqa’ għaddejja għal 18-il xahar, bil-possibbiltà li tiġġedded. L-awtoritajiet jistgħu jesploraw ukoll miżuri addizzjonali, fosthom skemi kumplimentari, li jappoġġaw is-saħħa tas-settur bankarju.

**L-awtoritajiet qed jaħdmu fuq firxa ta’ inizjattivi biex isaħħu l-qafas ta’ riżoluzzjoni tas-self improduttiv, għalkemm hemm lok li l-pass tal-implimentazzjoni jitħaffef.** L-implimentazzjoni tal-azzjonijiet spjegati aktar ’l isfel tiġi mmonitorjata u evalwata b’konformità mas-sorveljanza msaħħa bħala parti mill**-impenn speċifiku kontinwu** biex *“titkompla l-implimentazzjoni tar-riformi mmirati li jqawwu s-sistema bankarja, fosthom l-isforzi ta’ riżoluzzjoni għas-self improduttiv”*.

* **Irkanti elettroniċi:** Minkejja l-progress li sar fl-ewwel semestru tal-2019, il-maġġoranza tal-irkanti elettroniċi għadhom qed jiġu kkanċellati jew sospiżi, jew ma marrux tajjeb minħabba nuqqas ta’ interess fost l-offerenti, u l-parti l-kbira tal-assi ta’ proprjetà immobbli li ġew irkantati b’suċċess għandha tinxtara mill-banek.Bħalissa qed issir valutazzjoni tal-impedimenti li ġew identifikati li wasslu għall-kanċellazzjoni jew is-sospensjoni tal-irkanti elettroniċi minħabba abbuż proċedurali. L-awtoritajiet Griegi ħolqu grupp ta’ ħidma biex jivvaluta d-daqs tal-problema kif ukoll impendimenti potenzjali oħrajn u jiddefinixxi u jirrakkomanda l-miżuri ta’ mitigazzjoni meħtieġa. L-awtoritajiet taw analiżi inizjali tar-raġunijiet għall-i*status quo* msemmi hawn fuq u impenjaw ruħhom li jipprovdu rapport sħiħ fi ftit żmien.
* **Każijiet pendenti ta’ insolvenza tal-unitajiet domestiċi:** L-eliminazzjoni tal-kawżi pendenti fil-qrati fil-kuntest tal-qafas tal-insolvenza ta’ unitajiet domestiċi (impenn speċifiku għal tmiem l-2021) għadha tassew lura. Huwa essenzjali li l-awtoritajiet iżidu l-kapaċità tal-qrati tal-maġistrati li jipproċessawhom biex jeliminaw il-kawżi pendenti kollha, fosthom dawk li nħolqu taħt is-sistema l-ġdida dwar il-protezzjoni tar-residenza primarja sa tmiem l-2021 - permezz tat-tfassil ta’ pjan ta’ azzjoni aġġornat b’mod xieraq sa tmiem Diċembru 2019. L-istituzzjonijiet Ewropej ħeġġew lill-awtoritajiet jivvalutaw il-bidla fl-għadd ta’ kawżi fil-passat (kawżi proċessati fil-konfront tal-influssi ta’ kawżi ġodda) u jippreżentaw miżuri adegwati sabiex il-lista ta’ kawżi pendenti tiġi eliminata sa tmiem l-2021.
* **It-trattament tat-taxxa tat-tħassir:** Bħalissa qed issir konsultazzjoni pubblika tal-emenda li terġa’ ddaħħal it-trattament favorevoli tat-taxxa tat-tħassir ta’ self li kien skada fi tmiem l-2018 għar-ristrutturar li kien sar sa tmiem l-2019. Id-dispożizzjoni rilevanti tistipula li l-ammont tat-tħassir mhuwiex se jitqies bħala introjtu tad-debitur u se jkun eżentat mit-taxxa imposta fuq id-donazzjonijiet. Din tindirizza d-diżinċentivi għar-ristrutturar ikkawżat mill-iskadenza tat-trattament tat-taxxa preċedenti.
* **Protezzjoni tar-residenza primarja:** Wara t-tnedija tal-pjattaforma elettronika fis-sajf 2019, din il-miżura ġiet approvata mill-Kummissjoni fil-kuntest tar-regoli tal-għajnuna mill-Istat.L-awtoritajiet daħħlu emendi fil-qafas u fil-pjattaforma tal-IT biex jiffaċilitaw l-applikazzjonijiet. Biħsiebhom itawlu l-iskema b’erba’ xhur u se jagħlquha sa tmiem April 2020. Filwaqt li dewmien tekniku bħal dan jista’ jgħin biex l-iskema tintuża aktar milli hi bħalissa, dan inaqqas ir-ritmu lejn in-normalizzazzjoni tal-kultura tal-ħlas. L-awtoritajiet impenjaw ruħhom li jgħaġġlu l-ħidma fuq l-armonizzazzjoni tal-oqfsa tal-insolvenza. L-istituzzjonijiet se jirrapportaw dwar it-tlestija taż-żewġ elementi skont is-sorveljanza msaħħa. Skont il-qafas il-ġdid, ikun tajjeb li jiġi żgurat l-infurzar ħieles tal-kollateral kollu fosthom tar-residenzi primarji għax dan jikkontribwixxi għall-iżgurar li s-settur bankarju jinnormalizza l-għoti ta’ kreditu lill-ekonomija.
* **Il-qafas tal-insolvenza:** Il-ħidma preparatorja fuq l-armonizzazzjoni u l-integrazzjoni tas-sistemi tal-falliment u l-insolvenza bdiet. Huwa mixtieq sew li l-awtoritajiet jelaboraw qafas definit sew u sistematikament konsistenti u unifikat, u dan jenħtieġ li jiġi fdat f’idejn kumitat ta’ tfassil tal-liġi u jista’ jsir mingħajr għaġla żejda iżda b’mod olistiku u b’reqqa teknika. L-awtoritajiet abbozzaw dokument kunċettwali abbażi tat-tfassil ta’ abbozz ta’ qafas ta’ insolvenza uniku u ġdid sa tmiem April 2020, li jistabbilixxi l-objettivi bażiċi ta’ din ir-riforma.
* **Il-Kodiċi ta’ Proċedura Ċivili** Qed isir progress fir-rigward tal-valutazzjoni tal-implimentazzjoni tal-Kodiċi ta’ Proċedura Ċivili riformat għalkemm waqa’ lura minħabba dewmien akkumulat minn qabel. Abbażi ta’ konsultazzjoni mal-partijiet ikkonċernati, bħalissa l-grupp ta’ ħidma rilevanti qiegħed jagħmel evalwazzjoni komprensiva tar-riforma. Il-ħidma tagħha se tiġi segwita mill-formazzjoni ta’ kumitat tat-tfassil tal-liġi li se jfassal l-emendi potenzjali meħtieġa biex jiġu adottati sa tmiem l-2020.
* **It-taħriġ finanzjarju tal-imħallfin:** L-awtoritajiet irrapportaw aktar progress fl-għoti ta’ taħriġ finanzjarju lill-imħallfin, b’mod partikolari fil-qasam tal-insolvenza tal-unitajiet domestiċi. Ġew ippreżentati żewġ abbozzi ta’ Digrieti Presidenzjali lill-Kunsill tal-Istat għall-valutazzjoni meħtieġa fir-rigward tal-kostituzzjonalità. L-awtoritajiet qegħdin jipproċedu wkoll bil-ħatra ta’ persunal klerikali tal-qorti, azzjoni li ntlaqtet minn dewmien konsiderevoli.
* **Salvagwardji legali għall-uffiċjali tal-banek li jindirizzaw każijiet ta’ ristrutturar:** Ġiet adottata emenda tal-Kodiċi Penali li tindirizza l-kwistjonijiet tal-kawżi pendenti fil-qorti kontra uffiċjali tal-bank li fil-passat kienu involuti f’ristrutturar ta’ dejn, u l-protezzjoni ta’ dawn l-uffiċjali fil-kuntest ta’ ristrutturar li jinsab għaddej u dak li se jsir fil-futur. L-impatt ta’ din il-leġiżlazzjoni fil-kuntest tal-qafas legali Grieg se jiġi segwit f’konformità mas-sorveljanza msaħħa.
* **Garanziji Statali:** F’Settembru 2019, l-għadd ta’ garanziji pendenti ta’ self mill-Istat kien għadu konsiderevoli u mill-aħħar rapport żdied l-aktar minħabba żieda fil-pretensjonijiet tas-settur bankarju, minkejja sforzi biex ir-rata tal-ipproċessar tiġi aċċellerata.L-awtoritajiet ippreżentaw pjan ta’ azzjoni aġġornat u pjan ta’ pagament korrispondenti fuq seba’ snin għall-ikklerjar tal-istokk ta’ EUR 2 biljuni f’self garantit minn banek kummerċjali. Il-pjan ta’ azzjoni għandu l-għan li jindirizza d-diffikultajiet fil-kooperazzjoni mal-banek, filwaqt li jsaħħaħ ir-riżorsi umani tal-Uffiċċju Ġenerali tal-Kontabbiltà u jaġġorna l-qafas tal-IT. B’kunsiderazzjoni, fost l-oħrajn, tal-perjodu latenti twil minn meta ntlabu l-garanziji, li uħud minnhom imorru lura għall-2012, l-awtoritajiet qegħdin jippruvaw isibu ambitu għal profil tal-pagament li ma jaqbiżx l-erba’ snin b’miżuri xierqa li jiżguraw il-kredibbiltà tiegħu.

**Il-Fond Elleniku għall-Istabbiltà Finanzjarja kompla jeżerċita d-drittijiet tiegħu ta’ parteċipazzjoni azzjonarja fl-erba’ banek ta’ importanza sistemika, ikkontribwixxa għall-politiki ta’ riżoluzzjoni ta’ selfiet improduttivi u tejjeb il-governanza tagħhom.** Bħala azzjonist il-Fond evalwa u approva diversi żvestimenti, sfida strateġiji u politiki tal-banek u kkontribwixxa għal politiki li jnaqqsu s-selfiet improduttivi. Sa Ottubru 2019 il-banek implimentaw il-biċċa l-kbira tar-rakkomandazzjonijiet tal-Fond wara l-eżami mill-ġdid tal-2017 dwar il-prestazzjoni u l-governanza tal-bord, li kien jiffoka primarjament fuq il-kultura tal-banek f’dak li għandu x’jaqsam mal-ġestjoni tar-riskju, fuq il-konformità tagħhom u fuq l-oqfsa ta’ kontroll intern li għandhom. L-implimentazzjoni tal-istrateġija ta’ żvestiment tal-Fond approvata fl-2018 hija fl-ewwel fażi preparatorja tagħha, fejn l-Fond għandu l-għan li jisfida b’mod effettiv l-istrateġiji u l-mudelli ta’ negozju tal-banek biex jippromwovi inizjattivi li jżidu l-valur. Id-diskussjonijiet bejn l-Fond u l-Ministeru għall-Finanzi dwar l-involviment potenzjali ta’ awtoritajiet oħra fl-istadju finali tal-iżvestiment u l-protezzjoni legali għall-korpi governattivi u għall-persunal tal-Fond għadhom ma ġewx konklużi. Il-preservazzjoni tal-indipendenza tal-Fond Elleniku għall-Istabbiltà Finanzjarja hija fundamentali fil-proċess tat-tiswija tas-saħħa tas-settur bankarju.

**SUQ TAX-XOGĦOL**

**L-awtoritajiet huma impenjati li jkomplu jissorveljaw is-suq tax-xogħol u l-iżviluppi fil-pagi u beħsiebhom iwettqu valutazzjoni *ex-post* taż-żieda riċenti fil-paga minima.** L-eżerċizzju se jibbenefika minn għajnuna teknika mill-Bank Dinji, ipprovduta permezz tal-Kummissjoni Ewropea, bl-intenzjoni li r-riżultati tiegħu jiġu kkunsidrati fir-rieżami li jmiss tal-paga minima fl-2020.

**L-awtoritajiet qegħdin fil-ħin li sal-aħħar tal-2019 ilestu l-implimentazzjoni ta’ pjan ta’ azzjoni biex jiġi miġġieled ix-xogħol mhux iddikjarat fil-perjodu 2017-2019 u qed iħejju segwitu.** Il-pjan ta’ azzjoni attwali jippromwovi approċċ integrat għax-xogħol mhux iddikjarat, inklużi miżuri biex tissaħħaħ il-kooperazzjoni fost id-diversi istituzzjonijiet u biex titjieb il-kapaċità tal-kxif ta’ xogħol mhux iddikjarat. L-awtoritajiet se jfasslu segwitu għall-pjan ta’ azzjoni wara li tkun tlestiet evalwazzjoni *ex-post* tal-miżuri kollha li ġew implimentati permezz tal-għajnuna teknika mogħtija mill-Kummissjoni Ewropea. Dawn il-miżuri ġew akkumpanjati minn numru ta’ passi addizzjonali riċenti biex jiġi inkoraġġut ix-xogħol fl-ekonomija formali u biex jiġi limitat l-użu abbużiv tax-xogħol part-time, li ħafna drabi jkun qed jgħatti xogħol full-time mhux iddikjarat. Dawn jinkludu notevolment żieda fir-rimunerazzjoni tas-sahra għall-ħaddiema part-time u l-espansjoni tas-sistema tar-reġistrazzjoni tal-impjieg biex tkun tista’ tkopri wkoll forom ta’ impjieg mhux standardizzati. Fl-2020 il-gvern qed jippjana wkoll li jintroduċi sistema diġitalizzata għar-reġistrazzjoni tal-ħin tax-xogħol.

**L-abbozz ta’ liġi ġdid ta’ Ottubru 2019 dwar l-iżvilupp introduċa għadd ta’ bidliet fil-qafas tan-negozjar kollettiv.** L-abbozz ta’ liġi jintroduċi l-possibbiltà li ċerti negozji joħorġu mis-sistema ta’ negozjar f’livell settorjali. Dan jemenda wkoll il-proċedura għall-estensjoni tal-ftehimiet settorjali li ma għadhiex awtomatika, iżda saret għad-diskrezzjoni tal-Ministru għax-Xogħol dment li jiġu ssodisfati kundizzjonijiet speċifiċi. Elementi ġodda oħra jinkludu l-ħolqien ta’ reġistru pubbliku għall-assoċjazzjonijiet tal-impjegaturi u għat-trade unions biex ikunu jistgħu jivverifikaw aħjar ir-rappreżentanza tagħhom, kif ukoll restrizzjoni għar-rikors unilaterali għal proċeduri ta’ arbitraġġ. Għad irridu naraw kif dawn il-bidliet se jaffettwaw in-negozjar kollettiv fil-prattika. Filwaqt li r-rekwiżiti l-ġodda għall-estensjoni tal-ftehimiet kollettivi jaf inaqqsu l-inċentivi għan-negozjar f’livell settorjali, il-possibbiltajiet ta’ nonparteċipazzjoni — jekk jiġu adottati mis-sħab soċjali — jaf jippromwovu d-djalogu soċjali fil-livell tad-ditta u f’livell settorjali.

**Il-gvern il-ġdid nieda programm ambizzjuż ta’ riformi bil-għan li jimmodernizza s-sistema tal-edukazzjoni biex tkun iktar allinjata ma’ dak li hu tajjeb fil-prattika.** Dan l-impetu huwa milqugħ u kien ilu meħtieġ meta wieħed iqis l-isfidi li ilhom eżistenti, inkluża l-allokazzjoni ineffiċjenti tar-riżorsi, l-awtonomija baxxa, ir-riżultati ħżiena fil-qasam tal-edukazzjoni, l-ispariġġi fil-ħiliet, u d-dgħufijiet fil-governanza tal-istituzzjonijiet ta’ edukazzjoni għolja.

**IS-SWIEQ TAL-PRODOTTI U L-KOMPETITTIVITÀ**

**Għalkemm ftit hemm impenji ta’ riformi fis-swieq tal-prodotti u fil-kompetittività li għandhom skadenza rilevanti għal dan iċ-ċiklu ta’ sorveljanza msaħħa, ta’ min isemmi li fil-qafas tal-programm ġew inizjati riformi strutturali ewlenin f’dan il-qasam importanti li jirrikjedu diversi snin ta’ implimentazzjoni sostnuta sabiex jintlaħaq titjib permanenti fl-ambjent tan-negozju, fl-investiment u fit-tkabbir.** Riformi strutturali komprensivi li nbdew fl-aħħar snin diġà bdew itejbu l-funzjonament tas-swieq tal-prodotti tal-Greċja. Is-sehem Grieg mis-suq tal-esportazzjoni qed jikber u l-investiment dirett barrani qed jiżdied, għalkemm dan kien f’livell baxx ħafna. Madankollu, għad irid isir iżjed sforz biex tingħalaq id-diskrepanza mdaqqsa fl-investiment tal-Greċja u biex titjieb il-klassifikazzjoni tal-Greċja fl-indikaturi komparattivi tal-kompetittività internazzjonali. Dgħufijiet li ilhom eżistenti jinkludu r-reġistrazzjoni tal-proprjetà u l-infurzar tal-kuntratti, u hemm ukoll lok sinifikanti fejn isir progress fl-oqsma tal-ekonomija tal-internet, fir-regolamentazzjoni tas-suq tal-prodotti u fil-kompetittività f’livell reġjonali.

**L-amministrazzjoni l-ġdida indikat l-intenzjoni tagħha li ssegwi aġenda politika li hija ferm favur it-tkabbir u l-investiment.** Minn meta ħa l-ħatra, il-gvern ħa għadd ta’ passi inizjali li jwittu t-triq lejn it-titjib tal-ambjent tan-negozju. Dawn jinkludu leġiżlazzjoni li trawwem it-tranżizzjoni lejn “stat diġitali”, ittejjeb il-kwalità tal-leġiżlazzjoni u tavvanza l-kodifika legali. L-amministrazzjoni qed tagħmel ukoll l-ewwel passi lejn approċċ koordinat għall-promozzjoni ta’ ekonomija Griega li hija orjentata ’l barra, fejn hemm lok għal strateġija ħafna iktar ambizzjuża. Jekk isir progress fir-riekwilibriju tal-ekonomija lejn setturi promettenti li huma bbażati fuq l-esportazzjoni, bħas-settur agrikolu u agroalimentari, turistiku, tat-trasport u tal-loġistika kif ukoll tat-teknoloġija avvanzata, inkluż permezz tal-iżvilupp ta’ strateġiji ta’ speċjalizzazzjoni intelliġenti, dan isaħħaħ il-kont kurrenti u jservi ta’ rimedju għall-pożizzjoni ta’ investiment internazzjonali netta li hija negattiva ħafna u qed tiddeterjora.

**Ġew introdotti miżuri addizzjonali permezz tal-Liġi dwar l-Iżvilupp li ġiet adottata riċentement.** Fost l-oħrajn, dawn jinkludu l-allinjament tas-sistema tal-klassifikazzjoni ta’ fastidju mal-klassifikazzjoni ambjentali li hija armonizzata b’atti leġiżlattivi rilevanti tal-UE, it-tnaqqis tar-rekwiżiti ta’ liċenzjar, u l-iżvilupp ta’ Mappa Diġitali Unika għall-finijiet ta’ ċarezza u trasparenza għall-investituri fir-rigward tar-regoli tal-użu tal-art, kif ukoll fir-rigward tal-ippjanar spazjali biex jiġu aċċellerati proġetti tal-investiment ewlenin.

**Il-gvern kellu bidu tajjeb f’dak li għandu x’jaqsam mat-tnedija ta’ inizjattivi biex jissaħħaħ l-ambjent tan-negozju u qed jippjana iktar miżuri biex jissimplifika l-proċessi regolatorji u jistimula l-investiment f’setturi ewlenin.** Tabilħaqq, huwa essenzjali li jipprovdi ċertezza sostnuta u inċentivi ikbar lill-investituri. Għal dan il-għan il-gvern indika li se jkompli jagħti prijorità lil miżuri addizzjonali li jirrazzjonalizzaw u jħaffu l-proċess tal-liċenzjar, partikolarment b’rabta mal-liċenzjar ambjentali. Dan ikun ta’ importanza partikolari biex tingħata spinta lill-investiment, speċjalment f’attivitajiet li għandhom impatt ekonomiku qawwi, l-istess bħal miżuri addizzjonali biex jiġi eżaminat mill-ġdid il-qafas tal-użu tal-art u tal-liċenzjar f’Attika, kif ukoll biex jissaħħaħ il-mekkaniżmu ta’ infurzar.

**Sabiex tipprovdi gwida fl-ikkompletar tar-riforma tal-liċenzjar tal-investiment, li hija parti mill-impenji speċifiċi sal-2022, l-amministrazzjoni l-ġdida pproduċiet pjanijiet ta’ azzjoni riveduti.** Skont il-pjanijiet riveduti, l-awtoritajiet huma impenjati li jirrispettaw l-iskadenzi stabbiliti skont il-qafas tas-sorveljanza msaħħa. Minkejja dan, minħabba d-dewmien preċedenti, il-konformità ma’ xi elementi tar-riforma hija iktar diffiċli (jiġifieri s-simplifikazzjoni tal-leġiżlazzjoni fl-24 settur li għadhom mhumiex koperti mir-riforma tal-liċenzjar tal-investiment u l-iżvilupp ta’ għodod għall-qasam ambjentali tal-qafas tal-ispezzjoni). Għaldaqstant huwa importanti li l-gvern jalloka riżorsi adegwati għall-proċess. Fir-rigward tal-eżami mill-ġdid tal-klassifikazzjoni ta’ fastidju, l-awtoritajiet impenjaw ruħhom li jallinjaw din is-sistema mas-sistema tal-klassifikazzjoni ambjentali sa nofs l-2020, f’konformità mad-dispożizzjoni rilevanti inkluża fil-Liġi dwar l-Iżvilupp adottata riċentement, sena qabel l-iskadenza mwiegħda. Barra minn hekk, il-ħidma fuq il-proċedura ta’ akkwist b’rabta mas-sistema tal-IT rilevanti, li mistennija tkun lesta sal-aħħar tal-2019, jidher li sejra kif ippjanat. Fl-aħħar nett, l-awtoritajiet impenjaw ruħhom li jissalvagwardjaw l-integrità tal-progress kritiku miksub bis-saħħa tar-riformi, u mistenni jiġi stabbilit mekkaniżmu formalizzat għal dan il-għan.

**Fil-qasam tal-użu tal-art ir-riformi qed javvanzaw.** Tlestew mapep tal-foresta għal madwar 95 % tal-pajjiż, u effettivament intlaħqet il-mira li jitlesta l-abbozzar tal-aħħar fażi tal-mapep tal-foresta (**impenn speċifiku ta’ nofs l-2019**). Madwar 44 % minn dawn il-mapep ġew ratifikati u b’hekk saru definittivi. Il-kartografija katastali tlestiet għal madwar terz mid-39 miljun dritt ta’ proprjetà fil-Greċja, u għaddej ix-xogħol fuq il-parti l-oħra. Id-dikjarazzjoni tal-proprjetajiet għall-kartografija katastali qabdet ir-ritmu u l-awtoritajiet qed jikkunsidraw passi addizzjonali biex iħaffu l-proċess. L-istabbiliment tal-qafas istituzzjonali għall-katast miexi imma huwa diffiċli. B’mod partikolari, minħabba li fir-rebbiegħa l-integrazzjoni tal-uffiċċji tas-self ipotekarju fl-aġenzija katastali ġdida mxiet iktar bil-mod milli kien ippjanat, l-awtoritajiet impenjaw ruħhom li jħaffu t-tranżizzjoni lejn l-entità ġdida. Saru passi leġiżlattivi pożittivi fil-qasam tal-ippjanar spazjali, bil-għan li titħaffef l-implimentazzjoni tal-pjanijiet spazjali lokali u l-approvazzjoni ta’ investimenti ewlenin (pjanijiet spazjali speċjali).

**L-awtoritajiet għamlu sforz biex jistabbilizzaw il-finanzi tal-fornitur tal-enerġija tal-Istat u ħabbru riformi ambizzjużi fis-suq tal-enerġija, li se jaffettwaw il-kronoloġija għall-implimentazzjoni tal-mudell fil-mira għas-suq tal-elettriku (impenn speċifiku għal nofs l-2019).** Il-passi deċiżivi li saru mill-awtoritajiet biex jgħinu l-finanzi tal-Public Power Corporation kienu riflessi fir-rapport finanzjarju pożittiv ta’ nofs is-sena, li kien sinjal importanti għas-swieq. Bħalissa l-awtoritajiet qed jiżviluppaw miżuri biex jikkumbattu l-isfidi fit-tul ta’ arretrati u kontumaċi strateġiċi. L-awtoritajiet iddeċidew li jikkanċellaw l-aħħar irkant skedat għal Ottubru fil-kuntest tan-NOME (*Nouvelle Organisation du Marché de l’Electricité*); dan kien ġie stabbilit bħala miżura tranżizzjonali waqt li kienu qed isiru riformi fis-suq tal-enerġija biex jinfetaħ għall-kompetizzjoni. Riforma minn dawn kienet l-implimentazzjoni tal-mudell fil-mira; dan qiegħed fit-triq it-tajba li jkun lest sal-iskadenza l-ġdida f’Ġunju 2020. Imbagħad jenħtieġ li jsegwi l-akkoppjament mas-swieq ġirien. Il-proposti tal-awtoritajiet biex titħaffef it-tlestija tas-suq forward intlaqgħu tajjeb.

**L-awtoritajiet ipproponew pjan ambizzjuż għat-trasformazzjoni fit-tul tas-suq tal-enerġija fil-Greċja u kkomunikaw l-intenzjoni tagħhom li jippreżentaw b’mod formali rimedji riveduti tal-antitrust f’Jannar 2020.** Il-qofol tal-istrateġija tal-enerġija jinvolvi d-dekummissjonar tal-kapaċità kollha li taħdem bil-linjite sal-2028, b’sehem konsiderevoli ppjanat isir minn qabel sew. Il-gvern qed jikkunsidra wkoll li jieħu passi addizzjonali biex jiftaħ is-suq għall-kompetizzjoni. Jekk dawn il-pjanijiet jiġu implimentati għalkollox, fl-2020 diġà jaf jidher l-ewwel żvilupp kbir b’suq miftuħ u bbażat fuq mudell fil-mira li jiddependi inqas fuq il-karburanti fossili u lest li jżid il-kapaċità tiegħu ta’ sorsi ta’ enerġija rinnovabbli. Filwaqt li d-direzzjoni ta’ din l-istrateġija fit-tul hija milqugħa, hemm bżonn jittieħdu iktar passi immedjati biex tiġi indirizzata l-pożizzjoni dominanti tal-Public Power Corporation, pereżempju bil-proċedura antitrust li għaddejja. Id-*data* dwar is-sehem mis-suq tal-Public Power Corporation tindika li l-kompetituri qed jippenetraw is-suq fin-naħa tal-imnut kif ukoll tal-ingrossa, imma l-pożizzjoni dominanti tagħha u l-aċċess esklussiv tagħha għall-ġenerazzjoni li taħdem bil-linjite jibqgħu ta’ tħassib. F’dan il-kuntest jenħtieġ li jiġi nnotat li fl-isfond tal-inċertezza tad-dritt u tan-nuqqas ta’ trasparenza ma saret l-ebda offerta fit-tieni ċiklu tal-offerti għall-iżvestiment tal-linjite f’Lulju 2019 (impenn speċifiku pendenti ta’ nofs l-2018 li kien esperjenza dewmien). Il-fatt li dan l-iżvestiment ma seħħx wassal għal ksur tal-impenn antitrust, u b’hekk irid jinstab rimedju alternattiv. L-awtoritajiet ikkomunikaw formalment l-intenzjoni tagħhom li jippreżentaw rimedji riveduti f’Jannar 2020.

**Is-suq tal-gass tal-Greċja għadu żgħir imma qed jikber.** Il-bejgħ tal-grilja tat-trażmissjoni, l-Operatur tas-Sistema ta’ Trażmissjoni tal-Gass Naturali, kif ukoll il-bejgħ li għaddej tal-Korporazzjoni tal-Gass Pubblika, se jwasslu għal iktar ftuħ tas-suq u investiment f’livell domestiku, waqt li l-progress li qed isir bi proġetti bħall-interkonnettur bejn il-Bulgarija u l-Greċja kif ukoll iż-żieda fl-importazzjonijiet tal-gass naturali likwifikat jixhdu l-potenzjal tal-Greċja li ssir hub reġjonali tal-enerġija. L-awtoritajiet qed jerġgħu jqisu l-bejgħ ippjanat tal-Korporazzjoni tal-Gass Pubblika, għalkemm il-pjan rivedut, li jinvolvi l-bejgħ ta’ sehem kbir tal-gvern u dispożizzjonijiet li jiżguraw separazzjoni sħiħa, huwa inkoraġġanti.

**IL-HELLENIC CORPORATION OF ASSETS AND PARTICIPATIONS U L-PRIVATIZZAZZJONIJIET**

**Il-ħidma tal-Hellenic Corporation of Assets and Participations f’oqsma ewlenin koperti mill-impenji li ttieħdu fil-konfront tal-Grupp tal-Euro għadha għaddejja.** L-implimentazzjoni tal-pjan strateġiku (**impenn kontinwu**) għadha għaddejja u qed isir progress fir-rieżami tal-Bord. Il-bord tal-Korporazzjoni lesta r-rieżami / is-sostituzzjoni għall-biċċa l-kbira tas-sussidjarji tal-intrapriżi tal-istat (**impenn speċifiku ta’ nofs l-2019**), f’konformità mal-vijabbiltà teknika. Fosthom il-ħatra ta’ membri ġodda fil-bords tal-Hellenic Post u tal-Public Power Corporation, li tiffaċilita l-bidliet meħtieġa f’dawn il-kumpaniji. L-awtoritajiet involvew ruħhom b’mod sinifikanti fir-riforma tal-Hellenic Corporation of Assets and Participations. Permezz ta’ emenda legali, huma effettivament tejbu s-sitwazzjoni ta’ kumpaniji b’kapitalizzazzjoni baxxa fir-rigward tar-rimunerazzjoni tad-diretturi għall-intrapriżi tal-istat li huma ikbar u mhux ikkwotati fil-qafas tal-Korporazzjoni, bir-riżultat li ġie ffaċilitat il-proċess tar-rieżamijiet tal-bord. Sa mill-pubblikazzjoni tat-tielet rapport ta’ sorveljanza msaħħa f’Ġunju 2019 il-Korporazzjoni kompliet tagħmel progress fit-titjib tal-governanza korporattiva fl-intrapriżi tal-istat. Tħejjew l-ewwel kontijiet finanzjarji kkonsolidati tal-grupp għall-2018 u tressqu għall-approvazzjoni tal-Assemblea Ġenerali. L-implimentazzjoni tal-mekkaniżmu ta’ koordinazzjoni, li jirregola l-interazzjoni bejn l-awtoritajiet u l-Korporazzjoni fir-rigward tal-mandati u tal-objettivi tal-intrapriżi tal-istat fil-qafas tal-Korporazzjoni, bdiet f’Ottubru; għandhom prijorità erba’ intrapriżi tal-istat (is-swieq ċentrali ta’ Ateni u Salonka, il-Kanal ta’ Korintu u l-organizzatur tal-fieri nazzjonali Helexpo). Il-mandati u r-riżultati għal dawn l-intrapriżi tal-istat mistennija jiġu ffinalizzati dalwaqt peress li l-Korporazzjoni diġà wettqet ħafna ħidma preparatorja li ġiet diskussa mal-awtoritajiet kompetenti.

**L-awtoritajiet saħħew ferm il-momentum fil-proċess tal-privatizzazzjoni.** Il-Pjan ta’ Żvilupp tal-Assi aġġornat ġie adottat (**impenn kontinwu**) u l-progress fit-tranżazzjonijiet li għaddejjin żdied f’dawn l-aħħar tliet xhur. B’mod partikolari:

* **Hellinikon (żvilupp tas-sit ta’ dak li kien l-ajruport internazzjonali ta’ Ateni, impenn speċifiku għall-aħħar tal-2018 li għadu pendenti):** l-awtoritajiet għamlu enfasi kbira u kienu involuti sew f’din it-tranżazzjoni, billi intensifikaw b’mod sinifikanti l-isforz biex jintlaħqu l-kundizzjonijiet preċedenti ħalli jkun possibbli t-trasferiment tal-ishma lejn l-investitur ippreferut, Lamda. Il-progress ġenerali li sar riċentement huwa sinifikanti u l-għeluq finanzjarju jaf ikun vijabbli fix-xhur li ġejjin.
* **Marina ta’ Alimos (impenn speċifiku ta’ nofs l-2019):** l-investitur ippreferut intgħażel fis-16 ta’ April 2019. Il-Qorti tal-Awdituri approvat il-proċedura ta’ ħrug ta’ offerti fis-26 ta’ Ġunju 2019. Il-passi li jmiss huma proċedurali. Għaldaqstant, qed isir progress sodisfaċenti fl-offerta għall-konċessjoni fit-tul tal-marina ta’ Alimos, għalkemm l-għeluq finanzjarju mhux mistenni jseħħ qabel l-aħħar tal-2019.
* **Hellenic Petroleum (impenn speċifiku għal nofs l-2019):** ma saret l-ebda offerta vinkolanti għall-bejgħ konġunt (flimkien ma’ PanEuropean Oil u Industrial Holdings S.A., l-azzjonist strateġiku l-ieħor ta’ Hellenic Petroleum) ta’ sehem ta’ maġġoranza (50,1 %) u b’hekk ma kien hemm ebda eżitu pożittiv tat-tranżazzjoni speċifika. Għalhekk, l-għeluq finanzjarju se jesperjenza b’mod inevitabbli dewmien sinifikanti. Il-Fond għall-Iżvilupp tal-Assi tar-Repubblika Ellenika, il-HRADF, ingħata l-mandat tekniku biex jistħarreġ l-possibbiltajiet kollha disponibbli biex isir progress f’din it-tranżazzjoni. Id-deċiżjoni aħħarija b’rabta mal-istruttura u mat-twaqqit hija f’idejn l-awtoritajiet Griegi u għandha tiġi ddeterminata fuq il-bażi ta’ dak li jipprovdi l-aħjar valur kummerċjali u strateġiku għall-Greċja. Mistenni li l-approċċ jiġi ċċarat u l-iskeda ta’ żmien għandha tkun lesta sal-aħħar tal-2019.
* **Il-bejgħ ta’ 30 % tal-Ajruport Internazzjonali ta’ Ateni:** il-kwistjonijiet pendenti rigward il-governanza korporattiva, li kienu dewmu t-tranżazzjoni, kienu riżolti mill-awtoritajiet. B’hekk il-proċess tal-offerti reġa’ kompla. Fid-29 ta’ Ottubru 2019 għaxar skemi ta’ investiment esprimew l-interess tagħhom (Fażi A) li jakkwistaw is-sehem ta’ 30 % fil-kumpanija. L-offerti vinkolanti mistennija jiġu ppreżentati fil-bidu tal-2020, u l-għeluq finanzjarju tat-tranżazzjoni mistenni jsir qabel tmiem l-2020.
* **Korporazzjoni tal-Gass Pubblika:** l-awtoritajiet qed jikkunsidraw bidliet fir-ristrutturar tal-Korporazzjoni u l-qsim tagħha fl-unitajiet Kummerċjali (provvista tal-gass bl-ingrossa u bl-imnut) u Infrastruttura (netwerks ta’ distribuzzjoni tal-gass), filwaqt li l-parteċipazzjonijiet tal-Korporazzjoni fi proġetti strateġiċi internazzjonali tal-infrastruttura tal-gass jiġu ttrasferiti lejn entità korporattiva ġdida. L-istruttura korporattiva hija għażla ta’ politika li trid issir mill-awtoritajiet, dment li tkun f’konformità mat-termini miftiehma f’Ġunju 2018. L-awtoritajiet Griegi indikaw l-intenzjoni tagħhom li jipproċedu bl-iżvestiment sħiħ tas-sehem tagħhom (65 %) fl-unità Kummerċjali kif ukoll fl-unità Infrastruttura bir-riżultat li jiżdiedu r-rikavati mistennija mill-privatizzazzjoni, waqt li jiffaċilitaw ukoll is-separazzjoni tas-suq tal-gass.
* **Konċessjoni tal-awtostrada f’Egnatia:** minħabba dewmien u tfixkil preċedenti, għadhom iridu jittieħdu bosta miżuri qabel is-sottomissjoni ta’ offerti vinkolanti (relatati fost l-oħrajn mal-implimentazzjoni tal-politika tal-ipprezzar tal-pedaġġ approvata mill-Kummissjoni, mal-kostruzzjoni u mal-operat tal-istazzjonijiet tal-pedaġġ u maċ-ċertifikazzjoni tas-sikurezza tal-pontijiet u tal-mini). L-awtoritajiet saħqu li huma impenjati li jiżblokkaw it-tranżazzjoni; madankollu meħtieġ segwitu b’determinazzjoni.
* **Portijiet reġjonali:** l-awtoritajiet jilqgħu l-idea tal-għoti ta’ flessibilità dwar l-għażla għall-istruttura tat-tranżazzjoni tal-privatizzazzjoni (jiġifieri konċessjoni prinċipali, sottokonċessjoni, bejgħ tal-ekwità) għal kull port. Huwa mistenni li l-konsulenti tal-HRADF jippreżentaw l-istudju rilevanti dalwaqt u l-awtoritajiet jadottaw l-emenda legali neċessarja li tagħti l-flessibilità lill-HRADF, sabiex tkun tista’ tiġi varata l-proċedura ta’ ħrug ta’ offerti għall-ewwel żewġ portijiet.

**L-AMMINISTRAZZJONI PUBBLIKA U L-ĠUSTIZZJA**

**Il-proċess tal-għażla għas-Segretarji Amministrattivi (impenn għall-aħħar tal-2018) ġie kkanċellat u minflok inħolqot il-pożizzjoni ta’ Segretarju Permanenti u saret bidla sinifikanti fid-delega tas-setgħat firmatarji għal atti individwali mil-livell politiku għal dak amministrattiv.** Madankollu, sabiex jissalvagwardjaw il-kisbiet fir-rigward tad-depolitizzazzjoni tal-amministrazzjoni pubblika u tal-kontinwità istituzzjonali, l-awtoritajiet impenjaw ruħhom li jimplimentaw mingħajr dewmien il-miżuri adottati u l-proċess tal-għażla tad-Diretturi u tal-Kapijiet tad-Diviżjonijiet se jkompli skont il-qafas legali eżistenti. L-awtoritajiet impenjaw ruħhom ukoll li sa Mejju 2020 jerġgħu jintroduċu proċess tal-għażla miftuħ għall-pożizzjonijiet ta’ tmexxija f’entitajiet legali tad-dritt pubbliku u privat u li jadottaw miżuri biex jinħolqu strutturi organizzazzjonali permanenti fl-Uffiċċju tal-Presidenza. Tlestiet valutazzjoni indipendenti tal-proċess tal-għażla għas-Segretarji Amministrattivi, (**impenn speċifiku għal nofs l-2019**).

**Il-leġiżlazzjoni estensiva dwar il-funzjonament tal-amministrazzjoni ċentrali, li kienet l-ewwel leġiżlazzjoni ewlenija li tressqet mill-gvern il-ġdid, introduċiet għadd ta’ dispożizzjonijiet ewlenin biex tiġi modernizzata l-amministrazzjoni pubblika, inkluż bit-tisħiħ tal-kapaċità ta’ koordinazzjoni ċentralizzata tal-gvern.** Minħabba li l-koordinazzjoni dgħajfa kienet waħda min-nuqqasijiet fit-tul tal-amministrazzjoni pubblika, it-tisħiħ tar-rwol u tar-riżorsi tal-Uffiċċju tal-Presidenza tal-gvern huwa riforma importanti. Barra minn hekk, din il-liġi importanti ta’ kodifikazzjoni tikkonsolida r-rwol tal-Kunsill tal-Ministri u tistabbilixxi dispożizzjonijiet speċifiċi għall-programmazzjoni u għall-monitoraġġ annwali tal-prijoritajiet tal-gvern. Il-liġi tinkludi wkoll dispożizzjonijiet dwar l-armonizzazzjoni u t-tisħiħ tal-proċess leġiżlattiv fl-amministrazzjoni ċentrali, inkluż titjib tal-proċess għall-valutazzjoni tal-impatt.

**Ir-riformi adottati matul il-perjodu tal-programm, bħall-iskema tal-mobbiltà u l-valutazzjoni tal-prestazzjoni, għadhom qed jiġu implimentati b’parteċipazzjoni li kollox ma’ kollox hija tajba.** Għall-kredibbiltà tar-riforma fl-iskema tal-mobbiltà huwa importanti li tiżdied il-veloċità tat-trasferimenti. F’dan ir-rigward, l-awtoritajiet impenjaw ruħhom li jintroduċu dispożizzjonijiet legali sal-aħħar tal-2019 li jiżguraw li l-proċess tal-għażla tal-iskema tal-mobbiltà jkun jgħaġġel iktar. Din hija inizjattiva tajba peress li tkompli żżid il-kredibbiltà tal-iskema fost l-entitajiet tal-gvern ġenerali.

**L-amministrazzjoni l-ġdida ħadet ukoll miżuri biex tagħmel progress u ttejjeb b’mod immirat ir-riformi li għadhom għaddejjin f’dan il-qasam, bħall-istrateġija tal-ġestjoni tar-riżorsi umani u l-kodifikazzjoni legali, u b’dan uriet l-impenn tagħha li tirriforma.** Iċ-ċiklu tal-mobbiltà li tnieda f’Awwissu 2018 qed javvanza bi ftit dewmien, u l-valutazzjonijiet tal-prestazzjoni għall-2018 tlestew (it-tnejn li huma **impenji speċifiċi għal nofs l-2019**). L-amministrazzjoni l-ġdida ntrabtet ma’ pjan tar-rotta li jipprevedi l-konklużjoni tal-istrateġija tal-ġestjoni tar-riżorsi umani sal-2023. Barra minn hekk, kull impjegat se jkun assoċjat ma’ deskrizzjoni ta’ xogħol / pożizzjoni speċifika sal-aħħar tal-2019. L-entitajiet tal-gvern ġenerali li ma jissodisfawx dawn ir-rekwiżiti mhumiex se jkunu jistgħu jitolbu l-ingaġġ ta’ persunal ġdid. Fir-rigward tal-kodifikazzjoni legali huwa importanti li r-rieżami li għaddej tal-portal nazzjonali tal-kodifikazzjoni jkun lest malajr biex ikun żgurat il-bidu f’waqtu tal-proċedura ta’ ħrug ta’ offerti.

**L-ingaġġ ta’ persunal permanenti għadu fil-mira tal-ingaġġ stabbilita mill-awtoritajiet fil-baġit tagħhom u fl-Istrateġija Fiskali ta’ Terminu Medju, u l-awtoritajiet qed jieħdu azzjoni biex jerġgħu jiksbu kontroll tal-ingaġġ ta’ aġenti temporanji.** Il-parametru referenzjarju għall-ingaġġ ta’ aġenti temporanji (jiġifieri l-medja annwali ta’ aġenti temporanji fl-2016) kien stmat li nqabeż b’1 500 meta kien ippubblikat ir-rapport ta’ sorveljanza msaħħa preċedenti (*data* sa Frar 2019) filwaqt li l-istima attwali teċċedi l-parametru referenzjarju b’5 200 ingaġġ (*data* sa Settembru 2019). Emenda reċenti neħħiet għadd ta’ eċċezzjonijiet importanti mir-regoli tal-ingaġġ regolari għall-aġenti temporanji, u dan għandu jżid il-kontroll tal-ingaġġ min-naħa tal-Ministeru għall-Intern u idealment iwassal għal tnaqqis gradwali f’aġenti temporanji.

**Xi dispożizzjonijiet reċenti relatati mas-salarju joħolqu tħassib dwar l-integrità tal-grilja unifikata tal-pagi.** Id-dispożizzjonijiet relatati mas-salarju jpoġġu gruppi tal-persunal speċifiċi f’xi servizzi ta’ prijorità fl-ogħla grad ta’ rimunerazzjoni tas-superjorità u jestendu wkoll l-ambitu / il-kopertura tal-kwota ta’ “differenzi personali”. L-awtoritajiet impenjaw ruħhom li jsaħħu u jiċċentralizzaw il-kontroll fuq ir-riforma tal-grilja unifikata tal-pagi u l-proċeduri tal-ingaġġ billi jistabbilixxu grupp ta’ ħidma interministerjali bil-mandat li jippreżenta miżuri speċifiċi sal-aħħar tal-2019, b’implimentazzjoni sa Jannar 2020.

**Il-gvern adotta leġiżlazzjoni biex jippromwovi t-tranżizzjoni lejn Stat diġitali, bi rwol prominenti mogħti lill-Ministeru għall-Governanza Elettronika l-ġdid.** Il-Ministeru għandu l-kompitu li joħloq amministrazzjoni pubblika diġitali permezz tal-forniment ta’ sensiela ta’ proġetti ewlenin tal-IT. Il-proġetti li jridu jitwettqu dalwaqt jinkludu l-iżvilupp ta’ identità diġitali unika għall-awtentikazzjoni tat-tranżazzjonijiet kollha mal-Istat, is-simplifikazzjoni ta’ proċeduri amministrattivi speċifiċi għaċ-ċittadini u għan-negozji, u l-istabbiliment ta’ pjattaforma komuni (gov.gr) li tiġbor l-informazzjoni u s-servizzi elettroniċi offruti mill-Istat. Fuq żmien medju u twil, il-Ministeru jimmira li jkompli jiżviluppa l-infrastruttura għan-netwerks tal-5G u jippromwovi l-interoperabbiltà tas-sistemi u tar-reġistri pubbliċi. L-awtoritajiet qed jirrevedu wkoll l-Istrateġija Diġitali Nazzjonali eżistenti li tistabbilixxi l-qafas għat-trasformazzjoni diġitali tal-amministrazzjoni pubblika u tal-ekonomija fl-intier tagħha.

**L-amministrazzjoni l-ġdida impenjat ruħha li tkompli bit-tielet fażi tar-riforma tal-Awtorità tal-Pagament Uniku li esperjenzat dewmien konsiderevoli.** It-tielet fażi se tistabbilixxi sistema ta’ informazzjoni integrata u żżid il-mandat tal-awtorità biex ikun jinkludi kompiti tal-ikklerjar u b’hekk titjieb il-ġestjoni finanzjarja pubblika. Se jkunu meħtieġa għadd ta’ miżuri, li jinkludu emendi leġiżlattivi, proġett tal-IT li għandu jitnieda f’Jannar 2020, u l-istabbiliment ta’ grupp konġunt ta’ ħidma biex jirrieżamina l-proċessi tal-ikklerjar attwali.

**Il-progress fl-implimentazzjoni tal-impenji fil-qasam tal-ġustizzja juri stampa mħallta.** Il-leġiżlazzjoni dwar is-sottomissjoni elettronika mandatorja u l-ipproċessar tad-dokumenti legali f’ġuriżdizzjonijiet amministrattivi kienet adottata f’Ottubru 2019 iżda d-dħul fis-seħħ tagħha huwa biss f’Jannar 2021, sena iktar tard milli mistenni f’dan l-impenn speċifiku għall-aħħar tal-2019. Fl-istess waqt qed tavvanza l-implimentazzjoni tat-tieni fażi tas-Sistema Integrata ta’ Ġestjoni ta’ Każijiet Ġudizzjarji, impenn li skedat jispiċċa f’nofs l-2020. Il-proċedura ta’ akkwist (**impenn speċifiku għal nofs l-2019**), li esperjenzat dewmien, tlestiet f’Novembru 2019, u l-pubblikazzjoni tal-offerta hija ppjanata għal Diċembru 2019, wara t-tlestija tal-proċedimenti amministrattivi li għaddejjin fil-Ministeru għall-Governanza Elettronika. L-objettiv ewlieni tar-riforma huwa li tiżdied il-kwalità u l-effiċjenza tal-ġudikatura permezz ta’ ambjent tal-IT uniformi.

**Il-qafas għall-medjazzjoni mandatorja se jsir effettiv dalwaqt wara li kien ġie pospost darbtejn.** L-emendi jiżguraw li l-qafas għall-medjazzjoni jkun konformi mal-Kostituzzjoni Griega u mad-dritt tal-Unjoni; barra minn hekk, dawn inaqqsu l-kategoriji ta’ tilwim li huwa soġġett għal medjazzjoni mandatorja, l-ispejjeż minimi tal-medjazzjoni u jimmodifikaw għadd ta’ aspetti proċedurali u tekniċi tal-qafas.

**L-implimentazzjoni tal-pjan ta’ azzjoni nazzjonali kontra l-korruzzjoni qed tavvanza.** L-awtoritajiet iqisu li l-biċċa l-kbira tal-100 azzjoni u iktar huma lesti, u l-oħrajn inbdew. L-implimentazzjoni sostnuta hija kruċjali. F’Awwissu 2019, l-implimentazzjoni tal-pjan, li huwa impenn speċifiku għal nofs l-2021, saret parti mill-mandat tal-Awtorità Nazzjonali tat-Trasparenza indipendenti ġdida li se tkun operazzjonali għalkollox fl-2020. L-aġenzija tiġbor għadd ta’ funzjonijiet li qabel kienu responsabbli minnhom korpi differenti, u se jkollha kapaċità istituzzjonali ikbar biex tiġġieled il-korruzzjoni.

**L-emendi leġiżlattivi adottati f’Ġunju 2019 li jnaqqsu l-istatus ta’ tixħim attiv minn reat serju għal imġiba ħażina huma ta’ tħassib.** L-emendi rilevanti tal-Kodiċi Kriminali u tal-Kodiċi tal-Proċedura Kriminali ġew ikkritikati mill-Grupp ta’ Stati kontra l-Korruzzjoni u mill-Grupp ta’ Ħidma fuq it-Tixħim fi ħdan l-Organizzazzjoni għall-Kooperazzjoni u l-Iżvilupp Ekonomiċi. L-abbozzi tal-pożizzjonijiet ippubblikati għal konsultazzjoni pubblika f’Ottubru 2019 ma jindirizzawx dan it-tħassib għalkollox. Ir-riżultati ta’ missjoni konġunta ppjanata mill-Grupp ta’ Stati kontra l-Korruzzjoni u tal-Organizzazzjoni għall-Kooperazzjoni u l-Iżvilupp Ekonomiċi kapaċi jipprovdu gwida utli lill-awtoritajiet dwar miżuri addizzjonali xierqa, inklużi emendi legali.

**Il-Kummissjoni kompliet issegwi l-iżviluppi fir-rigward tal-proċedimenti legali kontra l-membri tal-Kumitat ta’ Esperti tal-HRADF u l-eks President u l-persunal superjuri tal-Awtorità Griega tal-Istatistika.** Il-każ kontra l-eks President tal-Awtorità Griega tal-Istatistika A. Georgiou fuq il-bażi ta’ akkużi miġjuba kontrih b’rabta ma’ statistiki fiskali, ġie miċħud b’mod irrevokabbli. L-appell imressaq minn Georgiou f’kawża ċivili ta’ malafama huwa skedat li jinstema’ f’Jannar 2020. Fil-każ kontra l-Kumitat ta’ Esperti kien hemm iktar żvilupp pożittiv wara l-aħħar rapport ta’ sorveljanza msaħħa: peress li ma tressaq l-ebda appell kontra s-sentenza tal-awla tal-Qorti tal-Appell ta’ Ateni, iċ-ċaħda tal-akkużi kontra l-Kumitat ta’ Esperti hija fis-seħħ b’mod irrevokabbli.

**VALUTAZZJONI ĠENERALI TAL-PROGRESS B’IMPENJI TA’ RIFORMA**

**L-amministrazzjoni l-ġdida bdiet bil-ħidma tagħha malajr u, minnufih wara l-ħatra, ikkonfermat l-intenzjoni tagħha li tkompli twettaq ir-riforma miftiehma fil-qafas tas-sorveljanza msaħħa.** Il-gvern ikkoopera b’mod pożittiv u kostruttiv mal-istituzzjonijiet Ewropej, u fil-livelli kollha huwa mifrux grad għoli ta’ trasparenza u rieda ta’ involviment. Il-gvern ħa passi importanti biex itejjeb il-koordinazzjoni tal-politika ekonomika, li se tkun strumentali biex tiġi żgurata l-konklużjoni fil-ħin tal-impenji speċifiċi tal-Greċja.

**Ir-riformi emblematiċi li ġew adottati s’issa mill-amministrazzjoni l-ġdida u n-narrattiva ġenerali tagħha li tiffavorixxi t-tkabbir intlaqgħu tajjeb mis-swieq.** Ir-rendimenti tal-bonds Griegi niżlu għall-inqas livell li qatt kienu (il-flus fiduċjarji ta’ tliet xhur għandhom rata negattiva), bla ħsara għall-iżviluppi li b’mod ġenerali huma favorevoli fis-swieq tal-bonds sovrani Ewropej, il-kontrolli fuq il-kapital spiċċaw qabel kien mistenni u s-sentiment ekonomiku laħaq il-livell ta’ qabel il-kriżi. L-irkupru ekonomiku li għaddej qed ikompli jnaqqas ir-rata tal-qgħad għolja u t-tkabbir mistenni jissaħħaħ fl-2020 bis-saħħa tat-tnaqqis imħabbar tat-taxxi fuq ix-xogħol u l-kapital. Il-prospetti ekonomiċi mtejba bdew jiġu riflessi fil-klassifikazzjoni sovrana tal-Greċja, u huwa kruċjali li l-amministrazzjoni l-ġdida tibqa’ ffokata peress li se tkun taħt l-iskrutinju tal-investituri għal żmien pjuttost twil fi żminijiet ta’ tnaqqis ekonomiku fost is-sħab kummerċjali tal-Greċja.

**Il-gvern ippreżenta Abbozz ta’ Pjan Baġitarju li jikkonforma mal-miri fiskali miftiehma u li josserva r-rekwiżiti kollha tal-Patt ta’ Stabbiltà u Tkabbir fl-2020, u fih ħabbar riforma fiskali ewlenija għall-2020.** L-amministrazzjoni l-ġdida għamlet tajjeb għall-impatt fiskali tal-miżuri adottati f’Mejju 2019 billi rrevediet ’l isfel il-limiti massimi tal-infiq għal livelli iktar realistiċi, waqt li dħul addizzjonali mit-taxxa pprovda spazju fiskali addizzjonali. Barra minn hekk, il-gvern fassal pakkett ta’ miżuri li jiffavorixxu t-tkabbir għall-2020, li jmexxu t-taxxa mill-kapital u mix-xogħol lejn taxxi li joħolqu inqas distorsjoni, bħat-taxxa fuq il-valur miżjud jew it-taxxa fuq il-proprjetà, u jżidu l-infiq soċjali fuq familji bit-tfal. Is-sensiela ta’ miżuri se jiġu implimentati b’mod li jkunu newtrali għall-bilanċ, u se jtejbu l-kwalità tal-finanzi pubbliċi u jagħtu spinta lit-tkabbir fl-2020. L-istituzzjonijiet Ewropej qed ibassru li l-miri miftiehma ta’ surplus primarju ta’ 3,5 % tal-PDG se jinqabżu fl-2019 u jintlaħqu fl-2020; dan huwa ekwivalenti għas-surplus tal-amministrazzjoni pubblika ta’ 1,3 % tal-PDG fl-2019 u 1,0 % tal-PDG fl-2020.

**Saru riformi importanti imma se jkun kruċjali li l-momentum jiġi sostnut biex ikun hemm riżultati fir-rigward ta’ għadd ta’ pjanijiet ta’ azzjoni ambizzjużi.** L-oqsma prinċipali privatizzazzjoni, kundizzjonijiet qafas għan-negozji u governanza elettronika raw momentum pożittiv, waqt li ġew adottati inizjattivi ġodda għal qafas effettiv għan-negozjar kollettiv jew qed jiġu żviluppati għat-tisħiħ tas-settur bankarju. F’dan il-kuntest, l-awtoritajiet marru ferm oltre mill-impenji speċifiċi li saru fil-konfront tal-Grupp tal-Euro. Ir-riformi importanti fl-oqsma tal-użu tal-art, tat-taxxa fuq il-proprjetà u tal-awtorità tat-taxxa qed jimxu ’l quddiem. L-awtoritajiet żviluppaw pjanijiet ta’ riforma b’saħħithom biex jirrimedjaw għad-dewmien li wirtu u li affettwa għadd ta’ impenji li ttieħdu fil-konfront tas-sħab Ewropej, partikolarment fir-rigward tas-saldu tal-arretrati, tar-riforma tal-amministrazzjoni pubblika, kif ukoll tar-riformi fis-suq tal-enerġija. Fejn xieraq, dawn il-pjanijiet jinkludu miżuri alternattivi jew komplimentari ta’ mertu ekwivalenti għall-impenji li saru fil-konfront tal-Grupp tal-Euro. Bħalissa l-awtoritajiet qegħdin jirkupraw id-distakk fir-rigward tar-riformi fis-settur finanzjarju, imma l-pjanijiet għadhom iridu jiġu kkonkretizzati iktar. L-implimentazzjoni sostnuta ta’ dawn ir-riformi se tiġi ssorveljata mill-qrib fir-rapporti ta’ sorveljanza msaħħa li jsegwu sabiex jiġi żgurat li l-impenji speċifiċi ta’ Ġunju 2018 fil-konfront tal-Grupp tal-Euro jibqgħu effettivi.

**Il-Greċja ħadet il-miżuri meħtieġa biex tikseb l-impenji ta’ riforma speċifiċi li kellhom ikunu lesti f’nofs l-2019. Miżuri addizzjonali se jkunu ta’ importanza kruċjali biex jiġu kkompletati r-riformi u, fejn neċessarju, jitħaffef il-pass tagħhom. Din il-valutazzjoni tqis l-isforzi tal-amministrazzjoni l-ġdida f’dawn l-aħħar xhur biex timplimenta l-impenji, fil-kuntest tal-progress ta’ aġenda ta’ riforma aktar wiesgħa, u r-rieda tagħha li tħejjijhom b’kooperazzjoni mill-qrib mal-istituzzjonijiet.**

**FINANZJAMENT SOVRAN**

**Wara l-inkoraġġiment tat-tnaqqis sinifikanti fir-rendimenti tal-bonds, il-Greċja kompliet tibni l-preżenza tagħha fuq is-suq tal-bonds tal-gvern billi ħarġet bonds f’Lulju u fetħet mill-ġdid il-kotba ta’ ħruġ preċedenti f’Ottubru.** F’Lulju ta’ din is-sena, l-Aġenzija għall-Ġestjoni tad-Dejn Pubbliku sfruttat is-suq għat-tielet darba bil-ħruġ ta’ bond ta’ seba’ snin b’rendiment offrut mill-ġdid ta’ 1,9 %. Rendiment ieħor b’rata baxxa rekord ta’ 1,5 % nkiseb f’Ottubru b’bond ta’ 10 snin. Il-firxiet ta’ rendimenti tal-Greċja fil-konfront tal-Bund Ġermaniż komplew jimmoderaw u f’Settembru 2019 laħqu 1,9 punt perċentwali għal pussess ta’ 10 snin, ’l isfel minn 3,5 punti perċentwali sena ilu. Is-sitwazzjoni finanzjarja li qed titjieb bdiet tiġi riflessa fil-klassifikazzjoni sovrana tal-Greċja. Il-bafer tal-likwidità ma ntużax f’dan il-perjodu tar-rapportar. Ir-riżervi tal-kontanti tal-Istat, li jinkludu dan il-bafer tal-likwidità ta’ EUR 15,7 biljun u riżervi oħra, fl-aħħar ta’ Settembru 2019 baqgħu fil-livell għoli ta’ EUR 20,3 biljun. Ir-riżervi disponibbli huma biżżejjed biex ikopru l-bżonnijiet ta’ finanzjament sovran għal iktar minn sentejn.

**Ir-rimborż parzjalment bikri tas-self mogħti mill-Fond Monetarju Internazzjonali, li mistenni jseħħ sal-aħħar ta’ Novembru, għandu jintlaqa’ tajjeb u jikkostitwixxi sinjal pożittiv importanti.** Wara t-tlestija tal-proċeduri nazzjonali, il-korpi governattivi tal-Mekkaniżmu Ewropew ta’ Stabbiltà u tal-Faċilità Ewropea ta’ Stabbiltà Finanzjarja fit-28 ta’ Ottubru rrinunzjaw għad-dritt tagħhom ta’ rimborż proporzjonali. It-tranżazzjoni se tiġi ffinanzjata permezz ta’ fondi miġbura iktar kmieni din is-sena u mistennija jkollha impatt pożittiv imma limitat fuq is-sostenibbiltà tad-dejn, peress li l-maġġoranza tal-ammonti dovuti jridu jitħallsu sal-aħħar tal-2020. Madankollu, dan huwa pass li merħba bih peress li jgħin fit-tnaqqis tar-riskju tal-kambju, jiġġenera t-tfaddil u jibgħat sinjali tajbin lis-swieq.

**Sar aġġornament tal-analiżi tas-sostenibbiltà tad-dejn.** Ix-xenarju bażi juri li d-dejn qed ikompli jonqos, imma sal-2041 se jibqa’ fuq il-100 % tal-PDG. Sal-2032 il-ħtiġijiet finanzjarji grossi tal-Greċja se jkunu madwar 10 % tal-PDG u se jammontaw għal madwar 14 % tal-PDG fi tmiem il-perjodu ta’ tbassir.

1. () Regolament (UE) Nru 472/2013 tal-Parlament Ewropew u tal-Kunsill tal-21 ta’ Mejju 2013 dwar it-tisħiħ tas-sorveljanza ekonomika u baġitarja tal-Istati Membri fiż-żona tal-euro li jesperjenzaw jew ikunu mhedda b’diffikultajiet gravi fir-rigward tal-istabbiltà finanzjarja tagħhom, ĠU L 140, 27.5.2013, p. 1. [↑](#footnote-ref-1)
2. () Deċiżjoni ta’ Implimentazzjoni tal-Kummissjoni (UE) 2018/1192 tal-11 ta’ Lulju 2018 dwar l-attivazzjoni ta’ sorveljanza msaħħa għall-Greċja, (ĠU L 211, 22.8.2018, p. 1), Deċiżjoni ta’ Implimentazzjoni tal-Kummissjoni (UE) 2019/338 tal-20 ta’ Frar 2019 dwar l-estensjoni tas-sorveljanza msaħħa għall-Greċja (ĠU L 60, 20.2.2019, p. 17), Deċiżjoni ta’ Implimentazzjoni tal-Kummissjoni (UE) 2019/1287 tas-26 ta’ Lulju 2019 dwar l-estensjoni tas-sorveljanza msaħħa għall-Greċja, (ĠU L 202, 31.7.2019, p. 110.) [↑](#footnote-ref-2)
3. () <https://www.consilium.europa.eu/media/35749/z-councils-council-configurations-ecofin-eurogroup-2018-180621-specific-commitments-to-ensure-the-continuity-and-completion-of-reforms-adopted-under-the-esm-programme_2.pdf>. [↑](#footnote-ref-3)
4. () Il-persunal tal-BĊE pparteċipa fil-missjoni ta’ rieżami skont il-kompetenzi tal-BĊE u b’hekk ipprovda għarfien espert dwar il-politiki tas-settur finanzjarju u l-kwistjonijiet makrokritiċi, bħall-miri fiskali ewlenin u s-sostenibbiltà u l-ħtiġijiet tal-finanzjament. Qabel il-missjoni ta’ rieżami kien hemm missjoni teknika mis-16 sal-20 ta’ Settembru. [↑](#footnote-ref-4)